"Lelaki Pukul Perempuan Memang Salah, Tapi Mesti Ada Sebab"

Baru-baru ini kedengaran desas-desus mengatakan terdapat seorang pelakon lelaki bertindak memukul teman wanitanya, malah cerita berkenaan rasanya sudah banyak kali timbul. Bagaimanapun, di sebalik desas-desus itu, terpalit pula nama Shaarnaz Ahmad, tidak menafikan mahupun mengiyakannya beliau tampil memberikan penjelasan berhubung dakwaan terbabit.

“Apa orang nak cakap, biarlah. Tidak perlu untuk saya menafikan persepsi itu. Ya, memang saya seorang yang agak panas baran dan mudah emosi. Saya tidak kisah, cuma orang yang kenal rapat dengan saya tahu siapa diri ini. Mereka tahu perangai dan kehidupan saya. Kalau kita nak ikutkan kata-kata orang, sampai bila pun kita tidak akan menjadi diri sendiri”

“Macam inilah, lelaki pukul perempuan itu salah. Namun, kalau ditanya kenapa dia bertindak sedemikian, mesti lelaki tersebut hanya mendiamkan diri. Kenapa kita asyik kecoh apabila seorang lelaki memukul wanita. Kenapa tidak soalan yang sama ditanya apabila wanita pula memukul lelaki. Saya rasa, mesti ada sebab kenapa lelaki itu memukul wanita tersebut”

“Takkan dia saja-saja nak pukul teman wanitanya. Ada alasan kukuh bila seorang lelaki bertindak sedemikian. Tapi saya tidak cakap pukul wanita itu tindakan yang betul, salah tetap salah. Cuma mesti ada sebab. Lagipun, pukul-pukul manja sahaja. Kalau pukul betul-betul, mahu pengsan sehari perempuan itu,” katanya kepada Utusan Online mengenai perkara itu.

Shaarnaz yang terkenal dengan sikap panas barannya itu bagaimanapun tidak mengesahkan samaada kejadian tersebut melibatkan dirinya dan kekasih hati, Noor Nabila yang juga merupakan kakak kepada Neelofa atau tidak. Namun jika dakwaan itu memang tidak benar, sekurang-kurangnya beliau memberikan penjelasan dan tidak membiarkan spekulasi bertebaran. (rkty/w)


Elfira Loy Percaya Rezeki Berhijab

Mengakui bukan mudah bagi dirinya unuk mengambil keputusan nekad menutup aurat, Elfira dalam masa yang sama juga menjelaskan bahawa dia tidak akan kembali membuka tudung semata-mata atas sebab kontrak kerja.

“Bukan mudah untuk saya menetapkan hati memilih untuk berhijab kerana pelbagai andaian dan kemungkinan bermain di benak fikiran. Apabila sudah membuat keputusan untuk bertudung, saya enggan memamndang ke belakang lagi”

“Ada pihak yang menerikma keputusan saya untuk bertudung, namun ada juga yang kurang bersetuju dan menarik balik tawaran menampilkan saya sebagai duta produk. Namun ia sama sekali tidak menggugat keputusan saya untuk terus berhijab,” katanya kepada BH Plus.

Apa yang lebih menggembirakan Elifra ialah apabila penggiat industri seni tanah air dari barisan penerbit dan pengarah tidak menjadikan tudung sebagai penghalang untuk berkarya sebaliknya menerima perkara itu sebaiknya. (rtky/s)


"Kami Hanya Berlakon Bersama, Emma Harus Bersikap Profesional"

Jika sebelum ini Kamal Adli pernah menolak dakwaan mengatakan hubungan cintanya bersama Emma Maembong berantakan kerana orang ketiga, kini timbul pula nama Fathia Latiff yang dikaitkan sebagai orang ketiga itu. Bagaimanapun, Fathia menafikan sekerasnya dakwaan itu dan menjelaskan bahawa hubungannya bersama Kamal hanyalah atas dasar profesional.

“Kalau benarlah dakwaan tersebut wujud, bagi saya itu hanyalah khabar angin. Kami hanya berlakon bersama, kenalah profesional. Lagipun sebagai pelakon, Emma atau sesiapapun perlu bersikap profesional. Dulu pun dia ada pernah berlakon bersama Aiman, saya tidak pernah cemburu apa pun,” katanya kepada Projek MMO berhubung dengan perkara itu.

Terdahulu, hubungan cinta diantara Kamal dan Emma dilihat renggang berikutan masing-masing tidak lagi memuat naik gambar bersama di laman sosial seperti sebelum ini. Menyedari hal tersebut, Kamal menafikan dakwaan terdapat pihak ketiga didalam hubungan beliau dan merasakan kesalahan itu berpunca daripada dirinya sehingga membuatkan kekasih terasa hati.

Bagaimanapun, Emma memilih untuk berdiam diri dan enggan memberikan sebarang komen apabila ditanyakan mengenai kontroversi hubungan cinta beliau bersama Kamal yangs sedang bergolak. Walau apapun, semoga segala permasalahan yang wujud diantara beliau dapat diselesaikan dengan cara yang baik jika betul tidak membabitkan pihak ketiga. (rkty/w)


Fad Bocey Hargai Isteri, Sama Sama Uruskan Cahaya Mata

Sejak bergelar bapa, pelawak Fad Bocey mengakui bukan mudah untuk menjaga anak kembarnya yang kini sudah berusia tujuh bulan sekali gus mengajar dirinya untuk lebih menghargai isterinya Nur Syahirah.

“Anak kembar biasanya akan meragam, hendak minum susu atau bangun tidur pada waktu sama. Jadi sukar jika hanya seorang yang menjaga dan pada usia mereka sekarang memang perlukan bantuan menguruskan mereka”

“Saya cuba sedaya upaya mengurangkan beban isteri dan jika anak-anak bangun pada waktu malam saya juga akan bangun untuk bantu isteri,” jelasnya kepada mStar Online.

Sementara itu, Fad juga teruja dengan perkembangan anak anaknya yang ternyata mempunyai personaliti berbeza kerana Hayyan lebih pendiam berbanding Zayyan. Malah perkara tersebut turut mengajarnya untuk lebih memahami keperluan dan kehendak cahaya matanya itu. (rtky/s)


Mira Filzah & Ben Ali Tahu Batas Kawan

Pernah terpalit usikan di antara Mira Filzah yang dikatakan rapat dengan Zizan Razak, kini timbul pula dakwaan bahawa pelakon jelita ini rapat dengan pelakon, Ben Ali. Tidak mahu berselindung, Mira mengakui dia sememangnya rapat dengan Ben Ali.

“Sebenarnya, kami rapat sebagai kawan. Ben menjadi individu penting memperkenalkan saya dalam industri lakonan sejak awal tahun lalu. Daripada situ, saya mula memberi kepercayaan kepada dia menguruskan kerjaya lakonan bersama Natrah sebagai pembantu peribadi”

“Sejak dulu lagi, Ben menjadi pakar rujuk dan memberi tunjuk ajar. Saya lebih banyak kawan rapat dalam kalangan lelaki. Ben adalah salah seorang daripada mereka. Mungkin saya lebih selesa berkawan dengan lelaki berbanding wanita,” jelasnya kepada BH Online.

Bagaimanapun menurut Mira, dia tidak rimas dengan gosip dan usikan berpacaran yang datang kepadanya kerana menyifatkan perkara tersebut sebagai lumrah selagi dirinya belum berkahwin. Malah kata Mira lagi, dia dan Ben tahu batasan hubungan yang terjalin di antara mereka. (rtky/s)


"Kemalangan Jalan Raya Buat Saya Cari Allah, Tak Mahu Terus Kejar Duniawi"

Pernah mengalami kemalangan ngeri yang hampir meragut nyawanya suatu ketika dulu membuatkan Awi Rafael mencari-cari Allah sehinggakan beliau mengubah imejnya. Akuinya lagi, kejadian itu sedikit sebanyak menerbitkan rasa insaf didalam dirinya sekaligus membuatkan beliau tekad mendekati Allah dan tidak terlalu mengejar duniawi seperti dulu.

“Nyawa saya pada ketika itu ibarat di hujung tanduk. Jarak kesan hentaman di belakang kepala saya hanya beberapa sentimeter sahaja dari kawasan yang boleh mengakibatkan maut. Alhamdulillah, saya bersyukur kerana Allah panjangkan usia untuk terus bernafas sehingga ke hari ini. Lantaran itu, saya tidak mahu berlengah lagi untuk terus mengejar duniawi.

“Tiba masanya untuk saya berbuat atau menyumbang sesuatu terhadap komuniti. Jadi, Euphoria adalah medium terbaik untuk dimanfaatkan sepenuhnya. Apabila pulih sepenuhnya, tiada yang lain mampu difikirkan selain mencurah ilham yang hadir ketika itu, semuanya bersifat kerohanian,” katanya kepada Utusan Online berhubung dengan perkara berkenaan.

Sebelum ini, Awi dikatakan mengalami kemalangan jalan raya apabila kenderaannya dilanggar oleh sebuah kereta kira-kira jam 1 pagi berdekatan kawasan perumahannya di Kota Damansara. Kejadian malang itu turut menyebabkan Awi diseret oleh kereta berkenaan namun Awi bernasib baik kerana kesan hentaman tersasar sedikit lalu menyelamatkan nyawanya.

Selain itu Awi turut meluahkan rasa bersyukurnya kerana terselamat daripada kemalangan negeri itu dan juga diberikan peluang sekali lagi untuk terus bernafas dan melalui kehidupan sehari-harian. Pada masa yang sama, beliau juga akui kejadian malang yang berlaku ke atas beliau pada tempoh hari telah memberikan seribu satu hikmah buat dirinya. (rkty/w)


Saharul Ridzwan & Deena Emir Sah Kahwin 16 September Depan

Tahniah diucapkan kepada Saharul Ridzwan yang akan menamatkan zaman bujangnya bersama pilihan hati, Qaabila Deena Amir pada 16 September depan. Difahamkan majlis perkahwinan bagi pasangan merpati dua sejoli itu akan berlangsung di Dewan Sri Siantan, Presint 3, Putrajaya, sekaligus menjawab segala persoalan ramai mengenai kontroversi terdahulu.

Memetik laporan Astro Gempak, pihaknya telah menerima kiriman kad undangan perkahwinan pelakon itu menerusi aplikasi Whatsapp pada petang semalam sekaligus mengesahkan segala spekulasi yang timbul mengenai status perkahwinanya. Difahamkan, bakal isteri Saharul merupakan seorang ahli perniagaan atas talian dan juga pemilik Wrap Boutique House.

Sebelum ini, Saharul pernah mengeluarkan kenyataan bahawa beliau akan mendirikan rumah tangga selepas Aidilfitri ini namun beliau memilih untuk berdiam diri mengenainya sehingga sekarang. Berikutan itu ada beberapa sumber terdekat mendedahkan maklumat mengenai perkahwinannya, juga identiti pasangan yang bakal menjadi isteri kepada pelakon itu.

Malah untuk pengetahuan, Deena sebenarnya wanita yang sama yang pernah dikaitkan dengan Saharul sebelum ini, dimana Saharul pernah memuat naik gambarnya bersama wanita itu di laman Instagram namun akhirnya terpaksa dipadamkan atas sebab-sebab tertentu. Malah beliau tampil memohon maaf kepada keluarga wanita berkenaan yang turut terkesan dengan gambar itu.

Walau apapun, tahniah sekali diucapkan kepada pasangan sama padan, Saharul dan Deena diatas perkahwinan yang berlangsung tidak lama lagi. Semoga segala perancangan dan urusan yang dirancang bagi perkahiwnan ini akan dipermudahkan olehNya, dan diharap perkahwinan yang dimeterai nanti mendapat rahmat dan keberkatan daripadaNya. (rktyw)


Inikah Bakal Suami Fara Fauzana?

Selepas pengumuman berita pernikahan Fara Fauzana bersama seorang jejaka yang dikenali sebagai Hafiz, ramai yang mula meneka siapakah gerangan individu tersebut. Menerusi kiriman gambar, lelaki terbabit memang menepati ciri-ciri yang diberikan Fara ketika sidang media semalam, dimana bertubuh sasa, berkulit melayu dan sedap mata memandang.

Memetik laporan Berita Harian Online, pihaknya telah menghubungi Fara bagi mendapatkan kepastian berhubung kiriman gambar yang diterima namun beliau enggan mengesahkan atau menafikannya. Bagaimanapun personaliti TV itu hanya ketawa sambil menjemput orang ramai menghadiri majlis perkahwinan beliau yang bakal diadakan pada 17 September ini.

Selain itu, menurut sumber lain pula Fara dikatakan pernah beberapa kali ditemui keluar bersama jejaka tersebut yang difahamkan menjalankan perniagaan dalam bidang perhotelan milik keluarganya di London. Selain bergelar ahli perniagaan, lelaki tersebut yang berusia lingkungan awal 30 dikatakan juga mula berjinak-jinak memasuki bidang politik tempatan

Dalam masa yang sama, Fara turut berkongsi detik perkenalan beliau dengan kekasih hati yang berlangsung sejak dua tahun lalu dan mulai rapat sejak kebelakangan ini. Malah katanya lagi, sejak mengundurkan diri daripada bidang pengacaraan radio lima bulan lalu, dirinya kini mempunyai lebih masa untuk memikirkan soal masa depan termasuk rumah tangga. (rkty/w)


Sufi AF Perjelas Kenapa Ibu Dakwa Dirinya Derhaka

Baru-baru ini, menurut laporan Media Hiburan yang menerima kiriman gambar dipercayai luahan hati ibu kepada Sufi AF, wanita berkenaan menyifatkan penyanyi berkenaan sebagai anak derhaka. Tidak berselindung dengan perkara tersebut, Sufi menjelaskan apa yang berlaku sebenarnya.

“Setiap keluarga ada masalah tersendiri dan setiap ibu juga ada karakter masing-masing. Benar ibu saya suka marah-marah dan pastinya mereka yang tidak mengenali ibu saya, apabila membaca status yang dimuat naiknya itu akan mengundang salah faham”

“Tambahan pula saya sebagai artis orang kenal dan mulalah kaitkan saya dengan ayahlah, ibulah. Saya akui saya dan ibu memang ada perselisihan faham sebelum ini namun kami sudah selesaikannya”

“Ibu seorang yang suka berkongsi dan meluah kata-kata di laman Facebook, baginya laman sosial itu sangat penting. Jadi, saya telah berpesan kepadanya agar tidak meluah perasaan menerusi laman sosial lagi,” jelasnya.

Bagaimanapun, berhubung dengan perkara berkenaan, kini semuanya sudah kembali pulih malah ibunya turut memadam status berkenaan. Kata Sufi, faktor kesibukan dengan kerjaya seninya membuatkan ibunya terasa, lebih lebih lagi hubungan mereka sebelum ini sememangnya rapat. (rtky/s)


Kampung Drift Bukti Nafas Baru Perfileman Negara

Hadir dengan jalan cerita yang segar, filem Kampung Drift dalam masa yang sama sebenarnya turut membawa perubahan dalam industri perfileman tanah air apabila turut sama memaparkan konflik di antara ayah dan juga anak.

Syafie Naswip yang membawa watak Johan dalam filem ini ternyata memberikan lakonan terbaik, selari dengan jiwa remaja yang tercari-cari erti kejayaan dan kehidupan melalui sukan drift.

Bagaimanapun, minatnya itu mendapat tentangan hebat daripada ayahnya, sebelum satu persatu rahsia mengenai masa silam ayahnya berkaitan sukan drift tersebut mula terbongkar.

Malah penglibatan Johan dalam sukan drift itu juga berhadapan jalan sukar apabila dia turut terlibat dalam konflik diri, masalah cinta dan juga drifter hebat lagi ternama dari Kuala Lumpur.

Selain itu, Kampung Drift yang padat dengan aksi ini juga bijak mengadunkan elemen komedi dan juga sains fiksyen sekaligus membuatkan penonton terus melekat sehingga ke akhir cerita.

Filem arahan Nevin Hiong yang diterbitkan oleh Mico Studio (M) Sdn. Bhd. ini menampilkan beberapa barisan pelakon hebat seperti Syafie Naswip, Pekin Ibrahim, Pablo Amirul, Fatin Afeefa dan Syazwan Yunos.

Menjalani penggambaran selama sebulan bermula pada 4 Ogos 2015, antara lokasi yang menjadi pilihan adalah seperti Kampung Gajah (Perak), Janda Baik, Fraser Hill dan Genting Highland (Pahang) serta Lebuhraya Elite USJ (Selangor).


Selepas Kehilangan Cahaya Mata Kedua, Nadiya Nissa Kini Berehat

Baru-baru ini dunia hiburan dikejutkan dengan berita kematian cahaya mata kedua Nadiya Nisaa yang masih dalam kandungan. Terbaru bagi pihak Nadiya, keluarganya tampil berkongsi tentang perkembangan terbaru beliau yang kini berada dalam keadaan yang sihat dan sedang berehat namun masih bersedih dengan kejadian yang menimpa mereka sekeluarga.

“Bagi pihak Nadiya Nisaa sekeluarga, kami ingin mengucapkan terima kasih kepada semua untuk segala doa dan ucapan takziah yang diberikan. Memang tidak dapat dinafikan bahawa berita ini amat menyedihkan, tetapi ia di luar kawalan sesiapa pun dan merupakan ketentuan Allah SWT. Mujur, Nadiya berada dalam keadaan yang sihat dan kini sedang berehat”

“Oleh itu, kami mohon agar semua pihak memahami situasi Nadiya dan menghormati privasi beliau sekeluarga buat masa sekarang kerana sebarang berita yg diterbitkan berkenaan apa yang telah berlaku pasti akan mengguris hati beliau. Beliau meminta jasa baik semua untuk sedekahkan Al-Fatihah buat arwah, terima kasih,” katanya kepada portal Media Hiburan.

Sebelum ini, Nadiya dilaporkan telah kehilangan cahaya mata kedua yang masih dikandungnya. Anaknya itu disahkan meninggal dunia di dalam perut ketika melakukan pemeriksaan kesihatan di Putra Medical Centre. Menurut suaminya, Saiful Razman Kasim, jenazah anaknya itu telah dikebumikan di Tanah Perkuburan Islam Taman Batu Muda, Gombak. (rkty/w)


Zain Saidin Minta Pengurus Siasat Laman Web Guna Gambarnya

Gara-gara ingin mempromosikan pekerjaan dalam talian yang membawa keuntungan yang tinggi, ada pihak yang sanggup menggunakan gambar selebriti terkenal bagi melariskan perniagaan mereka. Itulah yang terjadi kepada Zain Saidin apabila gambar beliau dan anaknya, Aaisyah Dhia Rana digunakan dalam satu laman web yang menawarkan kerja dalam talian.

“Saya tidak tahu tentang perkara ini dan akan meminta pihak pengurusan saya untuk siasat dengan lebih lanjut. Saya tidak menyedari gambarnya digunakan dengan nama orang lain di laman web berkenaan,” katanya kepada Berita Harian Online mengenai tindakan pihak tidak bertanggungjawab yang sewenangnya mengambil gambar beliau sebagai bahan promosi.

Sementara itu, Zain telah meminta pihak pengurusannya untuk meneliti laman web terbabit yang menggunakan gambarnya sebagai tarikan untuk orang ramai menyertai kerja dalam talian tersebut bagi mengelakkan sebarang masalah lain yang lebih besar bakal timbul. Malah ianya juga bagi mengelakkan kekeliruan orang ramai mengenai penglibatan beliau dalam perniagaan itu.

Dimaklumkan laman web berkenaan juga antara lain memaparkan artikel bagaimana seorang rakyat Malaysia kononnya mampu meraih pendapatan lumayan sehingga mencecah puluhan ribu ringgit sebulan selepas menyertai aktiviti kerja dalam talian itu. Dalam laman web itu juga turut terkandung gambar Zain dengan anak perempuannya sebagai tarikan promosi itu. (rkty/w)


Indah Ruhaila Bakal Kahwin Pada Mac 2017

Tahniah diucapkan kepada Indah Ruhaila yang bakal menamatkan zaman bujangnya dengan kekasih hati yang juga seorang pengurus akaun pada bulan Mac tahun depan. Dalam masa yang sama, Indah membuktikan bahawa dakwaan mengatakan hubungan pertunangan beliau selama tiga tahun dengan jejaka yang dikenali sebagai R itu sudah berakhir salah sama sekali.

“Lega apabila sudah ada tarikh untuk berkahwin selepas tiga tahun kami bertunang, secara tidak langsung saya buktikan hubungan pertunangan kami berakhir seperti dirancang biarpun mengambil tempoh yang panjang. Saya tahu ramai yang menjangkakan hubungan kami akan berakhir dengan perpisahan kerana terlalu lama bertunang, tapi jodoh kami kuat”

“Insya-allah majlis akan berlangsung pada Mac depan waktu cuti sekolah, tapi belum ada tarikh yang tepat. Sudah tentu keluarga kami paling gembira, saya akui keluarga belah lelaki bimbang dan ada hubungi saya bertanya bagaimana arah hubungan kami,” katanya kepada m Star Online berhubung dengan perancangan perkahwinan beliau dan pasangan.

Sementara itu, Indah turut mengakui ada beberapa pihak sudah menghubungi beliau untuk menaja majlis perkahwinannya nanti. Namun beliau masih mempertimbangkan tawaran yang sesuai supaya ianya tidak menjejaskan hari bahagia mereka berdua dan memilih untuk menggunakan duit sendiri memandangkan keinginannya hanya kepada majlis yang sederhana.

Terdahulu, Indah pernah menyatakan bahawa beliau sebolehnya ingin mengelakkan sikap berhutang demi merealisasikan sebuah perkahwinan gah. Ini kerana baginya kehidupan selepas berkahwin adalah lebih penting jika dibandingkan dengan hari perkahwinan itu sendiri, dimana pengurusan wang dengan baik perlu dilakukan bagi mengelakkan pembaziran. (rkty/w)


Cabutan WOW! SSPN-i-Plus Kembali Lagi!!

Berita baik kepada semua pendeposit SSPN-i-Plus yang membuka atau membuat penambahan akaun pada 1 Julai 2016 hingga 30 Jun 2017, PTPTN kini melancarkan Cabutan Wow! SSPN-i-Plus. Lebih 300 hadiah bernilai RM1.5 juta ditawarkan kepada para pendeposit. Istimewanya cabutan kali ini, lebih ramai pendeposit yang menyertai, lebih banyak hadiah ditawarkan!

Apa yang WOW sangat cabutan hadiah ini? Terdapat dua cabutan ditawarkan, satu daripadanya, Cabutan Tahunan dimana pemenang utama berpeluang membawa sebuah Proton Perdana. Manakala tempat kedua pula ditawarkan sebuah Toyota Vios yang akan diberikan kepada 3 pendeposit dan tempat ketiga, sebuah motorsikal Kawasaki diberikan kepada 5 pendeposit.

Selain itu sejumlah wang tunai bernilai RM2,000 diberikan sebagai hadiah saguhati kepada 250 pendeposit. Cabutan kedua pula dikenali sebagai Cabutan Suku Tahun, dimana PTPTN menawarkan tiga kali cabutan di sepanjang tahun. Lebih WOW lagi, anda mungkin berpeluang memiliki sebuah Honda Jazz baru dan juga saguhati bernilai RM2,000 kepada 20 pendeposit.

Kalau dulu anda mungkin perlu bersesak ke kaunter dan mengisi borang untuk membuka akaun SSPN-i-Plus, kini dengan adanya program pemasaran melalui Ejen Online PTPTN, anda boleh membuka akaun dan melakukan transaksi dengan mudah secara online. Hanya di hujung jari!

Bukan itu sahaja, kepada Rakan Niaga Affiliate dan Ejen Pemasaran Online PTPTN, anda juga bakal mendapat durian runtuh berbentuk komisen. Sebanyak 15% akan diberikan kepada Rakan Niaga Affiliate dan sebanyak 25% pula akan diagihkan kepada Ejen Pemasaran Online.

Menjadi Ejen Pemasaran Online sangat mudah kerana anda tidak perlu pening memikirkan modal kerana ia tidak memerlukan sebarang modal! Malah anda bakal menikmati waktu bekerja yang fleksible, perkhidmatan bimbingan serta latihan. Juga tidak melibatkan transaksi tunai!

Bagi menghargai usaha Ejen Online, PTPTN telah menyediakan Anugerah Ejen Online PTPTN Terbaik kepada ejen yang mampu mencapai pembukaan akaun baru SSPN-i-Plus dalam jumlah yang ditetapkan. Malah, Ejen Online PTPTN juga berpeluang memenangi pakej percutian ke luar negara dan wang tunai sebanyak RM4,000. WOW! Berbaloi-baloi!


Akibat Perubahan Cuaca, Ayda Jebat Jatuh Sakit Di New Zealand

Berada di New Zealand bagi menjalani pengambaran filem Pinjamkan Hatiku arahan sutradara Osman Ali menyebabkan Ayda Jebat jatuh sakit akibat daripada perubahan suhu yang mendadak. Malah dimaklumkan kini keadaan Ayda juga masih lemah dan proses pengambaran terpaksa dihentikan sementara waktu sebagaimana faktor cuaca menjadi cabaran utama disana.

“Badan saya masih lemah serta kurang bermaya. Saya mengalami sakit tekak, batuk dan selsema sehingga menyebabkan hidung saya berdarah. Saya berada dalam keadaan tidak sihat semenjak sampai di New Zealand. Mungkin perkara ini terjadi dek kerana perubahan cuaca yang tidak sama dengan Malaysia. Cuaca di sini sangat sejuk berbanding di Malaysia.

“Keadaan saya masih lagi lemah. Saya berharap agar keadaan saya segera sembuh dan dapat meneruskan penggambaran filem ini, Insya-Allah.Biarpun mereka terkesan dengan perubahan cuaca mendadak, saya harus memuji kesungguhan pihak produksi yang berjaya mendapatkan lokasi yang menarik untuk penggambaran filem ini,” katanya kepada portal Astro Gempak.

Bagaimanapun apabila ditanya mengenai beliau tersenarai dalam lima kategori bagi Anugerah Planet Muzik 2016 (APM 2016), Ayda meluahkan rasa bersyukurnya terhadap rezeki yang diberikan namun akui berasa gusar kerana terpaksa bersaing dengan beberapa artis dari negara lain. Namun kalah atau menang bukan kepentingan buat dirinya setiap kali tercalon. (rkty/w)


Selepas Sindir Juruterbang Gemuk Viral, Kevin Zahri Mohon Maaf

Nama Kevin Zahri amat sinonim dengan program menurunkan berat badan, Jom Kurus 1 Malaysia (JK1M). Namun baru-baru ini beliau dikecam hebat oleh orang ramai gara-gara menyindir seorang pembantu juruterbang yang mempunyai berat badan berlebihan sehingga menyebabkan penerbangan beliau ke Brunei lewat selama 30 minit menerusi akaun Twitter beliau.

Menerusi tweet itu, Kevin memberitahun bahawa pada 30 Julai lalu, beliau baru memulakan perjalanan dari Kuala Lumpur ke Brunei selepas penerbangan yang dinaikinya lewat selama 30 minit. Selepas itu, kelihatan seorang pembantu juruterbang pesawat berkenaan sampai dalam keadaan tergesa-gesa serta tercunggap-cungap kerana terlalu gemuk.

Bagaimanapun tweet tersebut mendapat pelbagai reaksi negatif daripada orang ramai yang tidak berpuas hati dengan sindiran Kevin yang berbunyi seperti menghina orang gemuk. Rata-rata orang ramai amat berang dengan tindakan Kevin itu dengan menyifatkan pemikiran beliau sebagai kurang cerdik kerana menjadikan fizikal seseorang sebagai jenaka.

Pun begitu selepas menyedari tweet beliau mengundang kemarahan orang ramai, Kevin telah memuat naik status memohon maaf diatas kata-kata beliau menerusi laman akaun instagram. Dalam kenyataan itu, beliau turut menjelaskan bahawa beliau tidak berniat untuk menghina atau menyindir pembantu juruterbang itu, hanya sekadar prihatin dengan fizikal individu tersebut.

Rata-rata tindakan beliau memohon maaf disambut dengan rasa hormat oleh para penyokongnya yang berpendapat beliau bersikap matang kerana mengakui kesalahannya dan tampil memohon maaf kepada orang ramai. Walau apapun, semoga Kevin mendapat pengajaran daripada kejadian ini dan berfikir panjang sebelum memuat sebarang di masa akan datang. (rkty/w)


Ana Dahlia & Ashraf Selamat Bertunang

Tahniah diucapkan kepada pelakon, Ana Dahlia yang selamat melangsungkan majlis pertunangan bersama pasangan, Ashraf juga anak kepada pengarah, Datuk Jurey Latiff Rosli pada 30 Julai yang lalu. Majlis pertunangan yang berlangsung pada saat akhir itu telah diadakan di kediaman keluarga Ana di Taiping, Perak dan dihadiri oleh kedua-dua belah keluarga

“Asalnya hendak diadakan acara merisik saja. Tetapi ia bertukar menjadi majlis bertunang. Keputusan untuk bertunang dibuat tidak sampai seminggu dengan acara sebenar. Kebetulan, ia dilangsungkan dalam bulan Syawal yang penuh berkat. Majlis berlangsung dengan gaya sederhana, hanya ada pemanis daripada kedua-dua keluarga dan cincin tanda”

“Perkahwinan ini nanti akan menjadi yang kedua buat kami. Saya sendiri pernah berkahwin sekitar enam tahun lalu. Dia juga bergelar duda dan mempunyai tiga anak. Ibaratnya saya akan mendapat anak segera tak lama lagi,” katanya kepada Berita Harian Online berhubung dengan persiapan pertunangan yang dijalankan secara mengejut pada 30 Julai lalu.

Manakala bagi majlis perkahwinan pula pasangan ini merancangan untuk menamatkan zaman bujang mereka pada penghujung bulan Ogos atau awal September ini. Namun begitu, tarikh dan tempat masih belum ditetapkan berikutan bakal suaminya yang sibuk mengarah, tetapi Ana yang kini berehat daripada lakonan akan mengendalikan persiapan perkahwinan. (rkty/w)


Fara Fauzana Sahkan Bakal Kahwini Ahli Perniagaan 17 September Ini

Akhirnya segala spekulasi mengenai Fara Fauzana terjawab apabila beliau tampil mengadakan sidang media mengesahkan perkahwinan beliau bersama seorang ahli perniagaan yang dikenali sebagai Hafiz pada 17 September depan. Selain itu, Fara turut memaklumkan pada Febuari lalu, keluarga Hafiz telah pun datang merisik beliau dalam satu majlis yang ringkas.

“Kami tidak bertunang, sebaliknya hanya majlis bertemu keluarga diadakan sekitar Februari lalu. Majlis kahwin saya nanti juga sangat sederhana dan ringkas. Kemeriahan itu saya percaya akan dirasa daripada tetamu yang hadir. Saya pun banyak bertekak manja dengan ibu bapa kerana saya tidak mahu mengadakan beberapa acara berbeza, saya enggan menyusahkan sesiapa”

“Begitupun, kami hanya kian rapat dan serius ke arah perkahwinan sejak baru-baru ini. Kami bertemu selepas diaturkan teman pada sebuah majlis makan. Selama ini, kami selalu keluar beramai-ramai bagi mengelakkan perkara tidak diingini. Jadi, menerusi cara itu juga mungkin orang tidak dapat menghidu persahabatan kami,” katanya kepada Berita Harian Online.

Dalam sidang media itu juga, Fara memberitahu bahawa majlis pernikahannya dan pasangan bakal dilangsungkan di Dewan Mustapha Kamal, Neo Damansara. Manakala bagi majlis pernikahan pula, mereka memilih untuk melangsungkan di sebelah pagi dan diteruskan dengan acara resepsi pada tengahhari. Majlis bertandang pula akan diadakan seminggu selepas akad nikah.

Apabila ditanyakan lanjut mengenai kekasih hatinya, Fara memilih untuk memberitahu namanya sahaja terlebih dahulu. Selebihnya beliau akan memeperkenalkannya di majlis perkahwinan mereka. Walau apapun, tahniah diucapkan kepada Fara Fauzana dan pasangan, Hafiz diatas pengumuman majlis perkahwinan yang bakal dilangsungkan tidak lama lagi. (rkty/w)


"Tiada Orang Ketiga, Saya Yang Sepatutnya Dipersalahkan"

Walaupun hubungan cinta diantara pasangan, Kamal Adli dan Emma Maembong dikatakan sedang berantakan namun Kamal masih mengharap hubungan itu berakhir dengan perkahwinan. Beliau dalam masa yang sama menyangkal dakwaan kehadiran orang ketiga sebagai punca dan meletakkan kesalahan itu ke atas dirinya yang menyebabkan kekasih hatinya itu terasa hati.

“Apa yang terjadi antara kami tiada kena mengena dengan orang ketiga. Kesalahan patut dituding kepada saya. Sebagai manusia biasa, banyak perkara yang perlu saya perbetulkan. Setiap hubungan juga ada fasa turun naik. Saya mohon maaf atas kekhilafan itu. Pastinya saya tak main-main malah serius dalam hubungan ini selain mahu memperisterikannya”

“Fakta yang tidak boleh diubah adalah saya sangat sayang insan bernama Emma Maembong. Saya juga tidak mahu hubungan kami berakhir separuh jalan. Hubungan ini akan saya selamatkan selagi terdaya. Saya pun bukan makin muda. Jadi, saya harap yang di luar tidak pantas menghakimi hal ini,” katanya kepada Berita Harian Online berhubung perkara ini.

Sebelum ini, pergolakan hubungan cinta diantara dua pelakon ini seakan dapat dihidu oleh peminat mereka apabila masing-masing sudah jarang memuat naik gambar bersama di laman sosial. Malah status di aplikasi Whatsapp salah seorang daripada mereka juga mencetuskan tanda tanya orang ramai mengenai hubungan cinta mereka yang kelihatan dingin.

Sementara itu, Emma pula dalam satu kenyataan semalam meminta ruang dan masa untuk dirinya berbincang mengenai hala tuju hubungan beliau dan Kamal sejurus pelakon itu pulang dari pengambaran di Sepanyol. Selain itu, Emma turut meminta kepada orang ramai untuk tidak pantas menghakimi mereka jika hubungan ercintaan mereka terputus di tengah jalan. (rkty/w)


Mawi & Ekin Tidak Rancang Timang Anak Kedua, Serah Pada Takdir

Dengan usia cahaya mata pertama memasuki empat tahun, Mawi akui kerap diasak soalan untuk menambah cahaya mata namun bagi dirinya dan juga isteri, mereka tidak mahu terlalu mengharap sebaliknya menyerahkannya kepada takdir. Selain itu, tuntutan kerjaya masing-masing juga membuatkan pasangan ini tidak merancang untuk mendapatkan zuriat kedua.

“Saya dan Ekin tidak merancang untuk mendapatkan anak kedua. Cuma buat masa sekarang, kami sibuk dengan perniagaan. Bagaimanapun, kami tidak kisah, terserah pada takdir dan rezeki. Cahaya sudah memasuki usia empat tahun. Ramai yang bertanya, tak mahu tambah anak ke. Itulah, belum ada rezeki lagi,” katanya kepada Berita Harian Plus berhubung perkara itu.

Sementara itu, Mawi yang baru sahaja menyambut ulangtahun kelahirannya pada 24 Syawal lalu meluahkan rasa bersyukur diatas kejayaan yang dikecapinya serta kesejahteraan yang melimpahi oleh mereka sekeluarga. Dalam masa yang sama beliau turut merasakan dirinya semakin matang dalam menjalani kehidupan walaupun masih banyak perkara yang perlu dipelajarinya.

Dalam perkembangan kerjaya pula, Mawi ada menyatakan hasratnya untuk mengembangkan kerjayanya untuk menjadi seorang pengarah filem pula. Menurutnya, beliau sudah bersedia untuk memikul tanggungjawab tersebut, manakala perancangan kini sedang dilakukan disamping menghabiskan masa untuk menulis beberapa lirik untuk lagi beliau seterusnya. (rkty/w)


"Biar Saya Hidup Dengan Cara Saya"

Tidak dinafikan berita pertunangan diantara pasangan kekasih, Wak Doyok dan Azrinaz Mazhar Hakim memang mengejutkan orang ramai. Namun bagi Wak Doyok, beliau lebih rela membiarkan orang ramai membuat spekulasi sendiri mengenai berita itu, pada masa yang sama Wak juga tidak mengesahkan dan juga tidak menafikan laporan pertunangan itu.

“Biarlah saya hidup dengan cara saya sendiri dan saya tidak mahu ambil kisah pasal kehidupan orang lain,” katanya kepada Utusan Malaysia mengenai dakwaan mengatakan beliau dan kekasih telah mengikat tali pertunangan pada minggu lalu dalam satu majlis tertutup yang hanya dihadiri oleh keluarga daripada kedua-dua belah pihak sahaja.

Bagaimanapun ketika diminta mengulas lanjut mengenai laporan pertunangan yang dilangsungkan pada 23 Julai lalu, Azrinaz memilih untuk berdiam diri dan enggan memberikan sebarang komen mengenainya. Menurut sumber, buat masa ini belum ada kepastian mengenai tarikh dan tempat bagi menyambut majlis perkahwinan pasangan sama padan ini.

Terdahulu, Mingguan Malaysia secara eksklusif telah melaporkan berita pertunangan diantara Wak Doyok dan Azrinaz Mazhar Hakim yang diadakan secara tertutup di kediaman Azrinaz, di Desa Hartamas, Kuala Lumpur. Difahamkan dalam majlis tersebut, ibu Wak telah menyarungkan cincin ke jari Azrinaz sebagai memeterai ikatan pertunangan mereka. (rkty/w)


Gambar Sekitar Kemeriahan Rumah Terbuka Siti Nurhaliza

Semalam merupakan minggu terakhir bagi umat Islam menyambut bulan Syawal, ramai selebriti mengambil kesempatan cuti di hujung minggu untuk mengadakan rumah terbuka. Semalam juga telah berlangsungnya rumah terbuka yang dianjurkan oleh Datuk Siti Nurhaliza dan suami, Datuk K yang diadakan di Hotel JW Marriott, Kuala Lumpur dengan meriahnya.

Majlis bertambah meriah apabila tetamu yang hadir turut berpeluang menyanyi bersama-sama Siti, disamping beramah mesra dengan penyanyi kesayangan mereka di sepanjang majlis berlangsung. Dalam majlis tersebut juga terdapat ramai selebriti yang turut hadir menceriakan suasana antaranya, Anzalna dan suami, Lisa Surihani, Izara Aisyah, Nelydia Senrose dan ramai lagi.

Manakala memetik laporan m Star Online pula, selepas lama berehat dari aktiviti dunia seni Siti bakal mengeluarkan album terbaru beliau yang ke 16. Malah kini beliau sudah pun memulakan proses untuk mencari bahan-bahan bagi memulakan album beliau. Selepas lima bulan, peminat Siti bakal menikmati album terbaru beliau yang dijadual keluar pada awal tahun 2017.

Walau apapun, semoga segala perancangan dan urusan yang dirangka oleh Siti di masa akan datang akan berjalan dengan lancar. Diharap semoga Siti dimurahkan rezeki lagi dan diberikan kesihatan yang baik bagi meneruskan kerjaya seninya. Pasti ramai yang tidak sabar dan teruja menantikan album baru beliau nanti setelah lima bulan menantikan suara lunak beliau. (rkty/w)


Fara Fauzana Bakal Umum Kahwin Ahli Perniagaan?

Setiap tahun dihurung soalan sama mengenai jodoh dan secara tiba-tiba Fara Fauzana menghantar kad jemputan untuk sidang akhbar sedikit sebanyak menimbulkan tanda tanya dan juga spekulasi.

Malah melalui sumber Kosmo! Online, dilaporkan bahawa hos dan juga bekas penyampai radio popular ini bakal mendirikan rumah tangga bersama kekasihnya yang juga seorang usahawan dalam waktu terdekat.

Maka sidang akhbar yang bakal diadakan hari ini berkemungkinan adalah untuk berkongsikan perkara menarik tersebut. Jika benar, semoga segala persiapan Fara Fauzana menjelang hari bahagia akan dipermudahkan.

Apa apa pun, kita tunggu laporan dan juga perkara sebenar yang akan diumumkan sendiri oleh Fara pada petang ini.(rtky/s)


Along Raja Lawak Tak Pernah Halang Isteri Jenguk Anak

Ketika dakwaan menghalau isteri keluar dari rumah hebat melanda Along Raja Lawak atau turut dikenali sebagai Along Cham, akhirnya figura komedi itu sendiri menjelaskan situasi sebenar yang berlaku kepada BH Online.

“Malu keluarga saya apabila dia mendakwa kami tidak mengizinkannya menjenguk anak. Dia kena fikir ibu bapa saya menjaga anak yang dikandung dan dilahirkan. Sepatutnya dia berterima kasih pada keluarga saya”

“Apabila mendakwa kami tidak membenarkan dia menjenguk anak, seolah-olah ibu bapa saya kejam dan cuba memisahkan ibu dan anak. Saya tidak kisah jika dia memburukkan saya, tetapi tolonglah jaga hati keluarga saya. Hairannya, kenapa selepas berbulan-bulan baru ada perasaan rindu yang teramat sangat pada anak?”

“Mana perginya naluri seorang ibu ketika rancak mencetuskan perbalahan dan minta saya menceraikannya setiap hari dalam perbualan telefon?” tegasnya selain menyatakan bahawa dia tidak pernah melarang isterinya bertemu anak lelaki mereka.

Tambah Along lagi, dia menfailkan saman nusyuz terhadap Zila baru-baru ini disebabkan tindakan isterinya itu keluar tanpa meminta izin suami. Apa pun, semoga apa yang terjadi di antara mereka dapat diselesaikan dengan jalan yang terbaik. (rtky/s)


Adira AF Hamil 7 Minggu, Suami Impi Anak Lelaki

Tahniah kami ucapkan kepada Adira AF dan juga suaminya, Datuk Seri Adnan kerana bakal menimang cahaya mata tidak lama lagi. Perkara tersebut dikongsikan suami penyanyi tersebut di akaun Instagram miliknya baru-baru ini.

“Alhamdulillah, doktor sudah sahkan dia hamil tujuh minggu selepas kami buat pemeriksaan di klinik minggu lepas. Dia tidak mengalami sebarang alahan yang teruk cuma peliknya setiap hari dia mahu makan kari mamak, walhal sebelum ini dia tidak suka,” jelasnya kepada mStar Online.

Selain mengimpikan cahaya mata lelaki bersama Adira, Datuk Adnan atau lebih dikenali sebagai Datuk Red di laman sosial menjelaskan bahawa dia juga kini sedang merancang untuk membawa Adira berbulan madu di bumi Eropah.

“Saya memang sudah lama merancang untuk bawa dia bercuti tapi masih cari masa yang sesuai lagi. Adira suka pantai dan laut dan saya pula tidak suka. Insya-Allah, kalau dimurahkan rezeki saya ingin bawa dia bercuti ke Eropah,” katanya. (rtky/s)


Neelofa Tolak Dakwaan Skandal Dengan Suami Orang

Mungkin kerana statusnya yang masih bujang, Neelofa sering dikaitkan dengan beberapa jejaka sebelum ini. Namun baru-baru ini beliau didakwa sedang menjalinkan hubungan dengan suami orang, malah Neelofa juga dikatakan bakal menjadi isteri kedua lelaki tersebut yang juga berstatus VIP. Bagaimanapun beliau menafikan dakwaan tersebut sekerasnya.

“Saya tidak memerlukan lelaki itu, jauh sekali duit ringgitnya. Saya tidak perlu apa-apa daripadanya. Demi Allah, saya baru tahu cerita ini minggu lalu apabila seorang teman memaklumkannya. Sudah beberapa tahun, saya dikatakan mempunyai hubungan dengan lelaki itu. Ia bagaikan tiada berpenghujung, malah saya sudah jemu mendengarnya”

“Lagi dan lagi cerita karut seperti ini dibangkitkan. Sebelum ada pihak yang datang untuk mengasari, ingin saya maklumkan di sebalik kelembutan, saya juga mempunyai perwatakan seperti lelaki. Jangan ingat saya tiada upaya mempertahankan diri. Saya sudah cukup dewasa untuk melawan,” katanya kepada Berita Harian Online mengenai perkara itu.

Sementara itu, Neelofa turut meluahkan rasa terkilannya terhadap sesetengah pihak yang masih mengaitkan kontroversi berkenaan dengan dirinya walaupun ianya sudah lama berlalu. Pada masa yang sama, beliau turut menyangkal dakwaan mengatakan dirinya bersama lelaki terbabit hanya kerana statusnya sebagai seorang lelaki yang kaya dan ternama.

Dalam masa yang sama, Neelofa akui dirinya bukan seorang yang mudah jatuh cinta walaupun ramai jejaka ternama termasuk seorang lelaki dari Mesir ingin melamarnya. Malah ramai juga yang terus datang bertemu ibunya untuk mendekati beliau namun hatinya masih sukar untuk menerima jodoh yang diaturkan keluarga dan ingin mencari sendiri. (rkty/w)


Indah Ruhaila Tak Sanggup Berhabis Duit Demi Majlis Perkahwinan Gah

Mengikat tali pertunangan sejak tiga tahun lalu, Indah Ruhaila tidak sanggup menghabiskan ratusan ribu ringgit demi mendapatkan perkahwinan yang eksklusif kerana dirinya lebih bersikap praktikal didalam hal ini. Malah katanya lagi, beliau juga tidak mahu sampai berhutang kerana ingin berkahwin kerana kehidupan selepas itu adalah lebih penting.

“Saya juga tidak mengharapkan majlis kahwin yang hebat keran apa yang penting, menguruskan hal yang wajib. Lagipun, banyak wang akan digunakan apabila memulakan hidup baru nanti. Saya hanya mengimpikan majlis perkahwinan yang sederhana dan tidak menyusahkan sesiapa. Saya juga tidak sanggup berhutang kerana mahukan perkahwinan yang gah”

“Saya tidak takut jika nama saya akan jatuh sejurus selepas berkahwin. Itu hanya andaian dan selagi saya boleh berjuang, saya tidak akan berhenti memperkenalkan bakat. Industri seni itu luas, banyak cabang yang boleh diteroka. Saya berharap semua pihak akan mendoakan saya,” katanya kepada Berita Harian Plus berhubung dengan perkara berkenaan.

Sementara itu, Indah turut berkongsi mengenai persiapan perkahwinan beliau dan pasangan yang bakal berlangsung pada awal tahun depan. Walaupun sudah terlewat baginya untuk melangsungkan perkahwinan dek kerana memberi ruang kepada kerjaya seninya, Indah tidak pernah menyesal dan bersyukur diberikan tunang yang sangat memahami. (rkty/w)


Enggan Dikaitkan Dengan Datuk Red, Ruhainies Tarik Diri Dari Projek

Kontroversi video mesra diantara Ruhainies dan Dato Seri Adnan Abu mungkin sudah lama berlalu, namun masih ramai pihak yang menggunakan kontroversi itu mempersendakan beliau. Tidak mahu terus terpalit dengan kontroversi itu, Ruhainies memilih untuk menarik diri daripada terus bekerjasama dengan Datuk Red didalam sebuah iklan syarikat beliau.

“Pertemuan kami untuk membincangkan projek filem pendek seperti iklan raya membabitkan saya dan dia baru-baru ini. Sebelum berlakunya lebih banyak masalah, lebih baik saya batalkan dan menarik diri. Saya tidak mahu terus dihimpit kontroversi lain. Seboleh-bolehnya saya mahu bekerja dalam suasana tenang dan selesa,” katanya kepada Projek MMO.

Dalam masa yang sama, Ruhainies turut meluahkan rasa terkilannya terhadap sesetengah pihak yang berterusan meletakkan kesalahan kontroversi yang tercetus diatas bahu beliau. Dengan itu, bagi mengelakkan masalah yang tidak sepatutnya berlaku, Ruhainies meletakkan jarak didalam perhubungan beliau dan suami kepada penyanyi, Adira itu.

Terdahulu, Ruhainies pernah mengeluarkan kenyataan dimana beliau masih akan mengekalkan hubungan baik bersama Datuk Red kerana dirinya yang bersikap profesional terhadap kerjayanya. Malah baginya, tiada sebab untuk beliau mengelak berhubung dengan ahli perniagaan itu kerana jelas tiada hubungan istimewa pernah terjalin diantara mereka. (rkty/w)


Wak Doyok Dan Kekasih Bertunang?

Jika sebelum ini terdapat desas-desus mengatakan pasangan sama padan, Wak Doyok dan Azrinaz Mazhar Hakim mempunyai hubungan istimewa kini mereka dikhabarkan telah mengikat tali pertunangan pada 23 Julai lalu. Majlis pertunangan yang dilangsungkan secara tertutup itu telah diadakan di rumah personaliti TV3 itu di Desa Hartamas, Kuala Lumpur.

“Majlis pertunangan mereka secara tertutup sahaja. Hanya membabitkan keluarga terdekat dan tida ramai tetamu luar dijemput hadir. Azrinaz disarungkan cincin pertunangan oleh ibu kandung Wak Doyok sendiri dalam majlis yang berlangsung secara sederhana,” tulis akhbar Utusan Malaysia didalam slot Mingguan Malaysia mengenai perkara berkenaan.

Menurut laporan Mingguan Malaysia lagi, majlis pertunangan yang telah diadakan secara sederhana dan tertutup itu hanya dihadiri oleh keluarga terdekat bagi kedua belah pihak lelaki dan perempuan sahaja. Malah pada majlis itu juga tidak dimaklumkan terdapat mana-mana selebriti tempatan yang turut hadir meraikan pasangan merpati dua sejoli itu bertunang.

Walau apapun, jika benar berita yang disampaikan ini sekalung tahniah diucapkan kepada pasangan, Wak Doyok dan Azrinaz Mazhar Hakim diatas majlis pertunangan mereka. Diharap selepas ini mereka tampil memberikan pengesahan supaya tidak timbul spekulasi yang tidak sedap kedengaran. Dan semoga segala perancangan perkahwinan dipermudahkan. (rkty/w)


Anak Kedua Dalam Kandungan Nadiya Nisaa Meninggal Dunia

Takziha kami ucapkan kepada pelakon Nadiya Nisaa kerana telah kehilangan cahaya mata kedua yang masih dikandungnya. Anaknya itu disahkan meninggal dunia di dalam perut ketika melakukan pemeriksaan kesihatan di Putra Medical Centre, di sini hari ini.

Selain itu, menurut laporan Utusan Online, suami Nadia, Saiful Razman Kasim, menyatakan bahawa jenazah anaknya itu akan dikebumikan di Tanah Perkuburan Islam Taman Batu Muda, Gombak.

Katanya, Nadiya kini berada dalam keadaan sihat, walaupun masih lemah dan bersedih atas kehilangan tersebut. Sementara itu, kesedihan turut dapat dirasai melalui gambar terkini di Instagram pelakon tersebut yang ternyata teruja menanti cahaya matanya itu.

Malah peminat Nadiya juga dalam masa yang sama turut mengucapkan takziah selain berdoa agar pelakon ini tabah dalam menghadapi dugaan. Apa pun, semoga segala kesulitan yang dialami Nadiya ketika ini akan dipermudahkan. (rtky/s)


Akim Ahmad & Stacy AF Tak Rancang, Terbuka Hati Terima Cahaya Mata

Pasangan Akim Ahmad dan Stacy AF yang baru sahaja berkahwin pada Februari lalu menjelaskan bahawa mereka berdua tidak menolak sekiranya dikurniakan anak dalam masa yang terdekat, walaupun mereka sibuk dengan kerjaya masing-masing.

“Sangat teruja di usia muda ni cantik lah kita mempunyai anak dalam waktu ini ianya merupakan satu masa yang bagus. Kita tak merancang tetapi semuanya bergantung pada rezeki,” ujar Stacy dan Akim kepada Rotikaya.

Dalam pada itu, ini Akim memberitahu umrah yang dibatalkannya sebelum ini, mungkin ada hikmah di Sebaliknya dan mengharapkan sesuatu yang lebih baik di masa depan. Kemungkinan besar Akim berkata dia akan terus menunaikan haji sambil ditemani isteri ke sana suatu hari nanti.

“Mungkin ada sesuatu yang lebih baik. Sebelum nak pergi pun banyak perkara yang menghalang. Jadi tidak mengapalah. Lepas ini buat haji dan seelok-eloknya bawa Stacy bersama. Sebelum ini saya pernah ke sana juga pada tahun 2014 mengerjakan umrah bersama kedua-dua ibubapa saya,” jelasnya. (rtky/h)


Abam Bocey Digoda Oleh Lelaki Gila Seks

Kecomelan beliau bukan sahaja menambat hati perempuan, malah kaum lelaki juga turut tertarik dengannya apabila pelawak terkenal, Abam Bocey mendedahkan beliau pernah diganggu oleh lelaki gila seks di laman sosial baru-baru ini. Individu terbabit bukan sahaja menghantar permintaan untuk menjadi rakan tetapi turut menghantar gambarnya dalam keadaan bogel.

“Saya sangat terkejut sebaik saja menerima gambar bogel lelaki terbabit di Facebook. Lebih menggelikan apabila dia cuba menggoda saya dan memanggil saya seksi. Tidak tahulah bahagian mana pada saya yang seksi. Walaupun kali pertama berlaku, ia sangat membimbangkan saya. Cerita ini pun saya kongsi dengan teman rapat saja sebelum ini”

“Selepas ini, saya akan pantau laman sosial saya dan akan lebih bersikap berhati-hati sebelum menerima sesiapa untuk menjadi rakan di laman Facebook,” katanya kepada Berita Harian Online bercerita mengenai dirinya yang yang pertama kali menerima gangguan dari seorang lelaki yang menghantar gambar bogel serta menggodanya di laman sosial.

Menyedari hakikat dirinya seorang selebriti, bagi membendung perkara menjijikkan itu berulang, Abam mahu bersikap lebih berwaspada dengan sesiapa yang ingin menjadi rakannya di Facebook sebelum menerima permintaan itu. Apapun, semoga Abam lebih berhati-hati selepas ini kerana perkara seumpama ini memang sering terjadi kepada sesiapapun lebih-lebih lagi selebriti. (rkty/w)


Pekin Ibrahim Akui Sedang Bercinta Dengan Model Antarabangsa

Selepas hubungan cinta bersama Uqasha Senrose putus di tengah jalan, Pekin Ibrahim kini dikhabarkan sedang hangat bercinta dengan seorang wanita dari London pula yang juga merupakan seorang model. Malah perkara itu juga disahkan oleh Pekin sendiri dan mengakui hubungan itu adalah serius, serta dimaklumkan wanita itu juga telah memeluk agama Islam.

“Ya, saya memang sedang berkawan secara serius kira-kira enam bulan dengan seorang wanita yang bekerja sebagai model dan pelukis di London. Saya juga selalu jumpa dia di sana jika ada kelapangan dan dia juga sudah beberapa kali datang ke Malaysia. Alhamdulillah dia juga sudah pun memeluk agama Islam dan menggunakan nama sebagai Iman”

“Saya tidak boleh dedahkan identitinya kerana dia terikat kontrak dengan beberapa jenama terkenal. Dia juga minta saya merahsiakan perkara ini hingga dia tamat kontrak tersebut. Inysa-Allah, kalau dia dah sedia, saya tidak kisah untuk berkongsi kepada umum tentang hubungan kami,” katanya kepada m Star Online berhubung dengan perkara itu.

Walaupun pernah melalui kegagalan dalam hubungan cinta terdahulu bersama Uqasha Senrose, namun ia tidak menghalang dirinya untuk bersikap terbuka mengenai hubungan peribadinya dengan seseorang. Pada masa yang sama, Pekin akui lebih selesa untuk tidak menyembunyikan sesuatu perkara yang sememangnya benar-benar berlaku terutama soal cinta. (rkty/w)


Ini Rupanya Rahsia Datuk Ustaz Kazim Elias Kembali Sihat Dan Cergas

Sebelum ini pada Februari lalu, negara digemparkan dengan berita Datuk Ustaz Kazim Elias yang dikejarkan ke hospital selepas mengadu sakit dada ketika sedang berceramah. Namun kini, ustaz yang popular dengan gelaran DUKE kini kembali aktif.

Rupanya Ustaz Kazim mempunyai rahsia tersendiri dalam memastikan dirinya sentiasa cergas dan juga dapat memenuhi jadualnya. Mahu berkongsi sekali dengan orang ramai tentang perkara tersebut, kini Ustaz Kazim hadir dengan 4 pilihan produk yang boleh membantu anda kembali sihat, dengan izin-Nya.

Minuman ini mampu mencegah anda mendapat angin ahmar dan juga gastrik malah dalam masa yang sama dapat membantu wanita yang mempunyai masalah kitaran haid serta perkara berkaitan dalaman wanita.

Kaya dengan khasiat habbatussauda, zaffaran dan juga madu, minuman ini sememangnya sangat berkesan untuk melegakan sakit tekak selain bagus untuk ibu mengandung dan mampu untuk membuang angin di dalam badan.

Kaya dengan khasiat kismis yang diimport khas dari Timur Tengah, sememangnya kismis terbukti mampu untuk menguatkan daya ingatan selain dapat mencerdaskan minda seterusnya memudahkan anda untuk berhadapan dengan situasi harian.

Dengan menggunakan madu asli, ternyata produk DUKE ini mampu memberikan yang terbaik kepada orang ramai. Ini kerana madu asli sememangnya terbukti untuk mengurangi gejala alahan dan asma, mengatasi masalah kulit kering dan mengawal kelembapan kulit.

Lebih menggembirakan, keempat empat produk DUKE ini sudah boleh didapatkan di Facebook Produk Datuk Ustaz Kazim Elias malah turut membuka peluang perniagaan kepada anda untuk menjadi agen produk ini.

Bagi anda yang berminat untuk menjadi stokis atau rakan perniagaan produk DUKE, bolehlah berhubung dengan Puan Syima di talian 012-239 9987.

Untuk pengetahuan anda, produk ini telah dilancarkan pada 23 Julai lalu di Pusat Pendidikan Al- Barakah, Ipoh Perak sempena sambutan Ulangtahun ke-10 pusat pendidikan tersebut.


"Amyra Rosli Buat Hidup Saya Indah"

Sejak melangsungkan majlis pertunangan pada 22 Julai lalu, jelas terpancar kebahagiaan Amar Baharin yang tidak lama lagi bakal bernikah dengan kekasih hatinya, Amyra Rosli. Kebahagiaan itu dapat dilihat apabila Amar telah mendedikasikan sebuah lagu khas buat bakal isterinya berjudul Kita yang turut menceritakan mengenai luahan isi hatinya terhadap Amyra.

“Tak dinafikan kehadirannya membuatkan saya kembali bersemangat. Hari-hari yang dilalui bersama mengukuhkan lagi ikatan cinta kami berdua. Hidup saya berasa kosong tanpanya. Seboleh-bolehnya saya mahu dia sentiasa berada di sisi saya sepanjang masa. Alhamdulillah, selepas apa yang dirancang selama ini, kini akhirnya kisah dua hati ini sudah bersatu”

“Selepas mengenali Amyra saya berasakan dia sangat istimewa. Ada sesuatu dalam dirinya yang membuatkan saya tertarik untuk terus berkawan. Sejak itu saya perlahan-lahan mencuba untuk mengenali hati budinya sehingga terbit rasa cinta. Ditambah pula kami berada dalam satu pengurusan sama membuatkan hubungan itu lebih rapat,” katanya kepada Harian Metro.

Sementara itu, bercakap pula mengenai persiapan perkahwinan mereka, Amar memaklumkan bahawa proses persiapan masih giat dijalankan, walaupun masih mempunyai masa empat bulan lagi, banyak perkara membabitkan pihak penajaan masih dalam perbincangan. Tambahnya lagi, memandangkan masing-masing begitu sibuk, segala urusan dibuat oleh ibu Amyra.

Pun begitu, menurut Amar buat masa ini masih belum ada sebarang perincian mengenai lokasi mahupun waktu majlis yang bakal diadakan. Pada masa yang sama, Amar mengakui dirinya dapat rasakan debaran menantikan hari bahagia mereka yang bakal tidak lama lagi dan mengharapkan segala perancangan yang diaturkan bersama akan berjalan dengan lancar. (rkty/w)


Along Raja Lawak Halau Isteri Dari Rumah, Failkan Saman Nusyuz

Sudah agak lama tidak mendengar pengkhabaran pasangan ini, namun tiba-tiba dimaklumkan bahawa perkahwinan diantara Zila Seeron dan suami, Along Raja Lawak sedang bergolak. Malah Zila juga dikatakan telah dihalau keluar dari rumah oleh suami dan mula tinggal berasingan sejak empat bulan lalu, kini pula beliau berdepan dengan saman nusyuz.

BACA: Tahniah! Along Cham Dan Zila AF4 Timang Cahayamata Pertama, Ahmad Dhanial

“Benar, kami sudah tidak sebumbung. Pelik apabila dia failkan saman kononnya saya nusyuz sedangkan saya dihalau keluar rumah pada 25 Mac lalu. Ketika itu, saya keluar bersama anak kami, Ahmad Danial. Namun, seminggu selepas itu, dia ambil anak kami untuk bercuti ke Legoland dan kemudian langsung tidak benarkan saya berjumpa anak lagi”

“Memang atas persetujuan bersama anak dijaga oleh suami. Saya hanya dapat berjumpa dengan Danial hanya sebulan dua kali. Sekarang ini saya tiada apa-apa jika mahu mendapatkan hak saya. Tetapi, saya akan tuntut anak saya apabila saya stabil nanti,” katanya kepada Berita Harian Online berhubung dengan pergolakan rumah tangga beliau dan suami.

Selain itu, Zila turut berkongsi pergolakan rumah tangga beliau bersama suami, apabila masalah mula timbul daripada sikap Along yang sering mencari salahnya tanpa memberikan alasan yang kukuh. Pasangan selebriti itu mendirikan rumah tangga pada Januari 2010 dan dikurniakan seorang cahaya mata lelaki yang kini berusia lima tahun. (rkty/w)


"Tiada Sebab Saya Perlu Jauhkan Diri Daripada Dato Red"

Bukan sekadar digelar perosak rumah tangga malah beliau juga turut digelar playgirl berikutan kontroversi yang berterusan, namun bagi Ruhainies beliau tetap akan bersikap profesional dalam menghadapi situasi berkenaan. Baginya, video mesra bersama Dato Seri Adnan Abu tidak akan sesekali memutuskan hubungan yang terjalin diantara mereka.

“Apabila bekerja dengan orang kalau boleh saya tidak mahu putuskan hubungan profesional itu. Mana tahu ada projek lain yang boleh membabitkan kerjasama lagi pada masa akan datang. Jika apa yang terjadi itu tidak memudaratkan dan menimbulkan fitnah untuk apa saya putuskan silaturahim. Apa yang saya boleh katakan ia hanya salah faham”

“Saya juga enggan menuding jari atau meletakkan kesalahan ke atas bahu sesiapa. Jika cuba selamatkan diri, saya seperti membuka aib pihak satu lagi. Memang orang akan nampak yang negatif termasuk diri saya seperti playgirl. Saya juga sudah tegaskan memang tiada langsung perasaan cinta diantara kami,” katanya kepada Berita Harian Plus.

Sementara itu, ketika ditanya mengenai kenyataan Azrel Ismail tempoh hari, Ruhainies berpendapat bahawa beliau memberikan pandangan atas dasar kawan tanpa menyatakan status kekasih. Namun begitu, beliau akui dirinya antara insan yang paling rapat dengannya, sekaligus tidak menolak jika dijodohkan bersama dengan pelakon itu. (rkty/w)


Cinta Emma Maembong, Kamal Adli Putus Di Tengah Jalan?

Baru-baru ini, kedengaran kisah keretakan hubungan cinta di antara Emma Maembong dan juga Kamal Adli dan menerusi laporan BH Online, Emma kini hanya menunggu Kamal pulang dari penggambaran di luar negara sebelum membuat keputusan terhadap hala tuju hubungan mereka.

“Apa yang dapat yang kongsi ketika ini, doakan saja yang terbaik buat saya dan Kamal. Sekiranya tiada lagi jodoh antara kami berdua, orang ramai di luar sana tidak menjatuhkan hukuman kepada kami”

“Buat masa ini saya masih menunggu kepulangan Kamal yang sedang menjalani penggambaran di luar negara. Sebaik saja dia pulang, kami akan duduk berbincang bagi menentukan hala tuju hubungan ini”

“Oleh itu, saya memilih untuk tidak mengulas lebih lanjut mengenai kisah percintaan kami. Saya banyak belajar daripada pengalaman lalu dan tidak mahu peminat jelak dengan lambakan gosip cinta semata-mata,” jelasnya.

Ke mana arah tuju hubungan Kamal dan Emma selepas ini masihlah kabur dan pastinya Emma akan berkongsikan perkara tersebut bersama peminat setianya. Atau mungkin sebenarnya mereka mahu buat kejutan kepada peminat bahawa mereka telah bersedia melangkah ke peringkat yang lebih serius. Mungkin. (rtky/s)


Kes Penyeludupan Warga Asing, Isteri Kedua Adi Putra Ditahan Polis

Tidak habis dengan pergolakan rumah tangga dengan isteri pertama, kini Adi Putra sekali lagi dihimpit dengan kontroversi hebat apabila isteri kedua beliau, Nor Shahida Zolkifly adalah antara yang ditahan pihak polis berhubung siasatan sindiket penyeludupan warga asing di Lapangan Terbang Antarabangsa Kuala Lumpur (KLIA) semalam.

Menurut sumber, Nor Shahida telah ditahan di pejabatnta di Putrajaya pada Selasa lalu dalam satu operasi khas yang dilakukan pihak polis pada jam 4.30 petang. Selain isteri kedua Adi, dua kakitangan Imigresen lain yang pernah bertugas bersamanya di KLIA juga turut ditahan dalam operasi yang sama bagi membantu siasatan kes yang sama.

“Saya tidak begitu pasti tentang butiran siasatan tetapi biarkan pihak berkuasa menjalankan dulu kerja mereka. Apapun, saya akan maklumkan kemudian,” katanya kepada Berita Harian Online apabila diminta mengulas mengenai perkembangan berita tangkapan beberapa pegawai Imigresen membabitkan isteri kedua beliau, Nor Shahida semalam.

Semalam, akhbar tempatan melaporkan penahanan lebih 15 pegawai Imigresen dalam beberapa siri tangkapan penyeludupan warga asing sejak bulan lalu. Menurut Timbalan Ketua Polis Negara, mereka disyaki terbabit dalam pemalsuan dokumen dan memberi laluan segera kepada warga asing untuk memasuki negara tanpa melalui prosedur yang sah. (rkty/w)


Diana Amir Sahkan Hamil Buat Kali Kedua

Tahniah diucapkan kepada pelakon, Diana Amir yang baru sahaja mengumumkan berita kehamilan beliau buat kali kedua. Berita gembira itu telah dikongsi menerusi akaun instagram beliau semalam, dengan usia kehamilan selama empat bulan selepas anak perempuan pertamanya, Khaulah Al Azwar yang kini berusia setahun empat bulan.

“Alhamdulillah hanya ALLAH tahu betapa bersyukurnya saya melihat bayi dalam kandungan saya yang berusia empat bulan. Insya-ALLAH doakan semuanya berjalan lancar dan bayi saya akan dilahirkan dengan mudah, sihat dan baik-baik sahaja. Amin,” katanya kepada Sinar Harian Online berhubung dengan berita gembira kehamilan beliau buat kali yang kedua.

Dalam perkongsian itu, Diana telah memuat naik sebuah video menunjukkan imbasan ultra bunyi yang dilakukan semasa pemeriksaan doktor, bagaimanapun Diana masih belum mendedahkan jantina bayi berusia empat bulan itu. Perkongsian itu turut dibanjiri dengan ucapan tahniah oleh para peminat yang juga sama mendoakan kesejahteraan pelakon itu.

Terdahulu, hasil perkahwinan Diana dengan Mohd Habibbullah, pasangan ini terlebih dahulu dikurniakan cahaya mata perempuan pertama yang kini sudah berusia setahun empat bulan. Semoga kelahiran baru ini akan menambahkan lagi keceriaan dan seterusnya melengkapkan keluarga kecil ini, dan diharap segalanya akan berjalan dengan lancar. (rkty/w)


"Saya Tidak Akan Sesekali Mengaibkan Suami Dalam Apa Jua keadaan"

Walau bermacam spekulasi dan kenyataan dikeluarkan sejak Adi Putra bertindak untuk bernikah buat kali kedua secara diam, namun bagi seorang isteri, Aida Yusof tetap memegang prinsipnya yang tersendiri. Bagi beliau segala persoalan sudah terjawab dan dirinya tidak akan sesekali mengaibkan suaminya walau dalam apa jua keadaan yang menimpa.

“Sebagai suami, Adi sudah pun menjelaskan segalanya dalam sidang media yang dilakukannya baru-baru ini. Dia mengaku sudah berkahwin lagi. Jadi, saya anggap itu adalah benar dan segala desas-desus sudah terjawab. Selain itu, saya juga mempunyai prinsip yang sendiri iaitu tidak akan sesekali mengaibkan suami saya walau dalam apa juga keadaan sekalipun”

“Saya menghormati tugas para wartawan untuk mendapatkan berita. Tetapi, saya seboleh mungkin mahu mengelakkan untuk menjadikan sesiapa mangsa keadaan, buat waktu ini. Bagaimanapun kalau ada sesiapa mahu meramalkan apa-apa tentang kami, apa yang boleh saya katakan, tunggu sahajalah,” katanya kepada akhbar Utusan malaysia mengenai perkara berkenaan.

Terdahulu, adik kepada Aida yang ingin dikenali sebagai Shah telah tampil mendedahkan perangai sebenar Adi yang dikatakan seorang kaki penipu. Dalam kenyataan yang sama, Shah turut mendakwa bahawa Adi sudah banyak menimbulkan masalah didalam keluarga Aida sehingga beliau tidak tahan lagi melihat kesedihan itu dan tampil kepada media. (rkty/w)


Yana Samsudin Syukur Bayi Selamat, Rancang Buat Majlis Kesyukuran

Setiap pasangan pastinya teruja melalui pengalaman buat kali pertama ketika menyambut kelahiran cahaya mata, sama seperti Yana Samsudin yang baru sahaja menyambut bayi lelaki pertama beliau minggu lalu dengan selamat. Malah katanya lagi, sehingga sekarang beliau dan suami seakan tidak percaya bahawa akhirnya mereka sudah bergelar ibu bapa.

“Alhamdulillah, saya dan suami sangat bersyukur kerana proses kelahiran berjalan lancar. Kami masing-masing teruja dan seakan tidak percaya kerana telah bergelar ayah dan ibu sehingga menitik air mata kerana terlalu gembira dengan anugerah Allah ini. Walaupun, saya terpaksa menahan sakit selama 16 jam sebelum selamat melahirkan secara pembedahan.

“Apapun, kami sangat bersyukur dan lega kerana segalanya selamat dan bayi juga dalam keadaan sihat. Sebenarnya, keadaan pada masa itu sangat kelam-kabut malah tarikh sebenar saya sepatutnya melahirkan bayi pada 25 Julai lalu. Disebabkan ini pengalaman pertama kami menyambut anak, jadi suami agak kekok dan sedikit huru-hara menguruskan saya”

“Selepas semua selesai dan saya serta anak dibenarkan pulang ke rumah, barulah suami ada masa untuk berkongsi berita gembira bersama peminat. Bukannya kami mahu buat kejutan tetapi masa tidak mengizinkan pada waktu itu,” katanya kepada portal My Artis bercerita mengenai pengalaman kali pertamanya menyambut bayi sulung mereka pada minggu lalu.

Selain itu, Yana turut memaklumkan hasratnya untuk mengadakan kenduri kesyukuran selepas selamat melahirkan bayi sulung mereka namun tarikh dan masa majlis tersebut masih belum ditetapkan. Manakala untuk nama pula, Yana dan suami ada menyenaraikan beberapa nama terbaik tetapi masih belum memutuskan lagi nama yang sesuai untuk diberikan. (rkty/w)


Serik Dengan Kontroversi, Ruhainies Bawa 'Pengawal Peribadi'

Mengambil pendekatan dengan membawa pengawal peribadi setiap kali berurusan merupakan tindakan terbaik bagi Ruhainies ketika ini. Pengawal peribadi yang dimaksudkan adalah ibunya sendiri bagi mengelakkan kontroversi berulang berikutan tersebarnya video mesra beliau bersama suami penyanyi, Adira, Dato Seri Adnan Abu yang hangat diperkatakan minggu lalu.

“Saya bertuah kerana ibu yang mahu menemani saya dan menjadi teman paling rapat. Ibu juga banyak memberikan sokongan dan nasihat kepada saya. Seperti insiden yang berlaku baru-baru ini, ibu banyak nasihatkan saya supaya bertenang berdepan dengan dugaan. Ketika kejadian lalu itu pun saya tidak berseorangan, malah ditemani adik dan beberapa teman”

“Jadi, untuk beberapa tempoh waktu ini saya lebih selesa dan yakin apabila ibu berada di sisi ketika keluar. Mengenai apa yang berlaku, saya yakin semua pihak sudah maklum dan saya juga sudah berikan kenyataan,” katanya kepada Berita Harian Online mengenai kontroversi yang menghimpit beliau apabila sebuah video mesra diantara dirinya dan Dato Red terdedah.

Sedih melihat penderitaan anak perempuannya ketika melalui kontroversi itu, ibunya, Che Bunga Salleh bersyukur kerana Ruhainies seorang wanita yang kuat dan tenang menghadapi perkara ini walaupun beliau banyak berkurung didalam bilik tempoh hari. Namun sebagai ibu, beliau sentiasa menasihati supaya menjaga kelakuan dan mendoakan yang terbaik buat anaknya.

Terdahulu, Ruhaines ada mengakui bahawa selepas kekecohan video itu diperkatakan, Adira iaitu isteri kedua Dato Red ada menghubunginya dan bertanyakan tentang kejadian sebenar sehingga beliau dikaitkan. Selepas memberi penjelasan, Ruhainies memaklumkan bahawa beliau dan penyanyi itu masih mempunyai hubungan yang baik dan tidak bermusuh. (rkty/w)


Adik Ipar Dakwa Adi Putra Kaki Penipu

Nampaknya pergolakan rumah tangga Adi Putra masih berlarutan apabila terbaru, adik kepada isteri pertama beliau, Aida Yusof yang dikenali sebagai Shah telah menceritakan kelakuan sebenar Adi Putra yang sering mencetuskan masalah. Gara-gara tidak berpuas hati dengan dakwaan Adi sebelum ini yang dianggap menipu, beliau tampil menjelaskan keadaan sebenar.

“1 Malaysia ko tipu dgn kenyataan ko kat PC then kat Metro dari dulu lg macam2 hal ko buat memalu kn family aku. Masa dah kantoi kawen laen ko cakap suma tu jd sbb permintaan ibu ko, then sbb nk zuriat pastu ko pusing. Ingat dah g haji bagai dah berubah sama gak kaki penipu. Berani buat PC cakap mcm gentlemen tp bapak mertua ko sndri x brani jumpe”

“Bukan nk masuk campur hal rumah tangga korang tp nk tegak kan maruah keluarga aku yg ko aib. Ape function ko sbgai abg ipar dlm family pn aku x tau. Sejak dari mula kawen smpi la skrg. Hope kenyataan ni rakyat malaysia tau sape sebenarnya ADI PUTRA. Agak2 ko x puas hati dgn statement ko ley F2F dgn aku. Assalamualaikum,” tulis beliau kepada portal Astro Gempak.

Dalam masa yang sama, individu tersebut turut memuat naik dua status lain yang menyatakan rasa tidak puas hatinya terhadap tindakan Adi terhadap kakaknya selama beliau berkahwin sehingga tercetusnya isu beliau berkahwin buat kali kedua. Selain itu, menurut Shah, keluarganya sudah tidak mampu lagi bersabar dengan sikap Adi yang sering menipu terutamanya kepada kakaknya.

Menerusi status yang dimuat naik itu, ramai teman rapat serta ahli keluarga individu itu tampil memberikan sokongan kepada Shah dan keluarga serta berharap Adi dapat berubah menjadi suami yang lebih baik untuk Aida di masa hadapan. Rata-rata komen-komen yang ditinggalkan juga seperti bersetuju dengan status dan kenyataan yang dikeluarkan oleh Shah terhadap Adi. (rkty/w)


"Ruhainies Hanya Teman Rapat, Bukan Kekasih Saya"

Walaupun pernah mengakui Ruhainies merupakan insan istimewa didalam hidupnya, Azrel Ismail menepis dakwaan yang mengatakan beliau merupakan teman lelaki kepada pelakon itu. Tindakannya yang seolah dilihat melindungi wanita itu daripada kontroversi dengan suami Adira baru-baru ini hanya dibuat atas dasar teman rapat kepada pelakon itu.

“Sebagai kawan rapat, saya berharap Ruhainies akan terus fokus kepada kerjaya seninya yang semakin berkembang naik. Dia haruslah lebih berhati-hati dan berwaspada dengan hal yang tidak terduga,” katanya kepada Berita harian Online mengenai kontroversi video mesra membabitkan rakan baiknya, Ruhainies bersama Dato Seri Adnan Abu tempoh hari.

Sementara itu, dalam masa yang sama Azrel turut terkejut apabila dirinya turut dikaitkan sekali dengan kontroversi yang melanda Ruhainies minggu lalu sehingga mendapat status kekasih kepada wanita itu. Jelasnya, oleh kerana kerap digandingan bersama-sama didalam drama sejak tahun lalu, mereka mula berkawan baik tanpa mempunyai hubungan cinta.

Terdahulu, Azrel pernah mengeluarkan kenyataan dimana beliau sangat yakin bahawa Ruhainies tidak mempunyai hubungan cinta bersama Dato Seri Adnan Abu seperti yang didakwa orang ramai. Malah katanya, ketika Ruhainies ingin keluar berjumpa Dato Red pada hari tersebut, Ruhainies turut memaklumkan kepadanya namun tidak diberitahu tujuan perjumpaan itu. (rkty/w)


"Saya Terguris Hati, Tapi Tak Berdendam Dengan Ruhainies"

Selepas kecoh kontroversi mengenai suaminya, Dato Seri Adnan Abu yang keluar berduaan secara mesra dengan pelakon, Ruhainies, Adira Suhaimi berharap isu rumah tangganya tidak disensasikan lagi. Bagaimanapun, beliau akui terguris hati dengan apa yang berlaku walaupun dirinya cuba untuk tidak melayan komen pedas di laman sosial mengenai perkara itu.

“Hati isteri mana yang tidak emosi berhadapan insiden sebegini. Sejujurnya saya terguris dan meminta ruang untuk menenangkan fikiran. Saya tidak mahu membuat kenyataan dalam keadaan marah. Apa pun saya tidak menyimpan dendam terhadap Ruhainies kerana dia sudah menjelaskan perkara sebenar. Mengenai video itu, biarlah mereka menyelesaikannya”

“Cuma diharap jangan mengaitkan video berkenaan dengan rumah tangga saya lagi. Cukup-cukuplah dengan kenyataan demi kenyataan telah dikeluarkan. Sepatutnya hal dalaman keluarga diselesaikan secara berbincang. Jadi tidak perlu dihebahkan kepada orang luar,” katanya kepada Berita Harian Online berhubung dengan perkara berkenaan.

Setelah lama mendiamkan diri dan memilih enggan memberikan komen ketika kontroversi itu tengah hangat diperkatakan ramai, Adira akhirnya tampil memberikan kenyataan. Pada masa yang, beliau turut mengesahkan berita kehamilan yang diumumkan oleh suaminya tempoh hari adalah benar namun masih belum berkesempatan untuk ke klinik untuk pemeriksaan.

Tambahnya lagi, berikutan situasi yang agak panas mengenai kontroversi membabitkan suaminya, Adira mengambil keputusan untuk menangguhkan pemeriksaan doktor. Sementara itu, Adira pada masa yang sama tidak mahu mengambil pusing tentang perkara lain dan hanya ingin menumpukan perhatian pada kandungannya yang baru memasuki dua minggu. (rkty/w)


Enggan Dihimpit Kontroversi Lagi, Adi Putra Keluar Dari Industri Hiburan

Selepas beberapa kali dihimpit kontroversi berkaitan wanita, Adi Putra akhirnya membuat keputusan untuk mengundurkan diri daripada industri hiburan, namun tetap kekal aktif dalam industri perfileman tempatan. Keputusan itu dibuat kerana ingin memastikan dirinya tidak lagi dikaitkan dengan gosip dan menumpukan perhatian sepenuhnya pada kerjaya.

“Saya akan keluar daripada industri hiburan tanah air tetapi saya tetap akan kekal dalam industri perfileman. Saya mempunyai perancangan-perangcangan saya sendiri mengenai pembabitan saya di dalam dunia perfileman,” katanya kepada Malaysian Digest selepas dihimpit kontroversi membabitkan perkahwinan buat kali kedua bersama seorang janda beranak satu.

Tempoh hari, dunia hiburan tanah air dikejutkan dengan sekeping gambar menunjukkan Adi telah berkahwin buat kali kedua dengan seorang wanita yang dikenali sebagai Norshahida Zolkifly. Perkara itu juga akhirnya telah diakui oleh Adi sendiri, manakala majlis resepsi pula masih di dalam perancangan namun baginya ia bukanlah keutamaan beliau buat ketika ini.

Apabila ditanya mengenai kehidupan berpoligami, Adi berkata, buat masa ini tidak banyak beliau boleh kongsikan memandang dirinya juga masih baru dan tidak mahir di dalam kehidupan berpoligami. Namun katanya, setakat ini kehidupan beliau bersama kedua-dua isteri tidak mempunyai masalah dan masih bahagia bersama kedua-dua wanita itu. (rkty/w)


Raysha Rizrose Utamakan Kualiti Dan Mutu Lakonan, Percaya Rezeki Bidang Seni

Hadir di dalam dunia seni selepas kejayaan Uqasha dan Nelydia menempa nama dan populariti terlebih dahulu, bekas Dewi Remaja 2014/2015, Raysha Rizrose menyatakan bahawa dia tidak terkilan dengan sesetengah pihak yang mendakwa dia dibayangi populariti kakaknya.

“Orang boleh kata apa sahaja mengenai diri saya. Tapi itu bukanlah satu masalah buat diri saya dan saya tak terkilan pun akan hal itu. Sebab saya tahu langkah saya dalam industri bermula dari bawah sewaktu mula-mula saya menyertai Dewi Remaja di peringkat ujibakat sehinggalah saya memenangi pertandingan tersebut,” katanya kepada Rotikaya.

Melihatkan kerjaya Raysha yang kurang menyerlah berbanding rakan-rakan seperjuangannya di pertandingan Dewi Remaja lepas. Raysha optimis kerana percaya akan rezeki dan perjalanan yang masih jauh dalam industri.

“Sejujurnya rasa tak terkilan sebab pihak pengurusan saya iaitu, Astro sendiri menitik beratkan kualiti dan eksklusitiviti. Saya ada diberi penerangan dan juga bercakap sendiri dengan pihak pengurusan tentang apa yang saya mahukan dalam kerjaya saya dalam industri ini”

“Perjalanan saya dalam industri masih jauh lagi dan saya akan pilih projek-projek yang boleh keluarkan mutu dan kualiti. Saya juga percaya pada rezeki,” jelasnya. (rtky/s)


Adi Putra Nafi Dirinya Seorang Perampas

Tidak mahu berselindung dan bersikap terbuka dalam menjelaskan situasi yang berlaku, pelakon Adi Putra mengakui ketika dia keluar bersama isteri keduanya, Norshahida Zolkifly, dia mengetahui bahawa wanita berkenaan masih berstatus isteri.

Menurut laporan portal Astro Gempak, persoalan tersebut hanya dijawab oleh Adi Putra setelah diasak soalan yang sama berulang kali. Namun Adi turut menolak dakwaan dan menafikan menjadi punca penceraian Shahida dan bekas suaminya, Rahizam Rahimpudin.

“Ya, saya tahu saya keluar dengan isteri orang. Tetapi tak perlu saya selidik apa yang berlaku dalam rumah tangga dia (isteri kedua) dan bekas suaminya. Kerana bagi saya apa yang berlaku dalam rumah tangga dia dan suaminya sebelum ini adalah aib mereka. Namun untuk mengatakan saya yang menjadi punca penceraian mereka, saya menolak dakwaan tersebut,” jelasnya.

Sementara itu, Adi juga turut menolak dakwaan yang mengatakan dirinya merupakan seorang perampas berikutan keputusannya berkahwin dengan bekas isteri orang tersebut.

“Ada yang mengandaikan saya perampas isteri orang. Itu hak masing-masing. Bukan semua manusia nak jadi perampas. Cuba tanya dalam diri kita siapa yang nak jadi jahat? Ada juga yang kata saya hanya suka dengan isteri orang”

“Saya akan lalui semua ini. Namun saya memaafkan mereka yang mengatakan saya,” katanya kepada Rotikaya dalam satu majlis sidang media bagi menjelaskan situasi yang dihadapinya ketika ini. (rtky/h)


Chef Riz & Shikin Maembong Sah Bercerai

Selepas memuat naik beberapa gambar yang menunjukan status sebenar beliau yang telah solo, Shikin Maembong akhirnya tampil menjawab segala persoalan orang ramai mengenai perkahwinannya. Kakak kepada Emma Maembong ini telah mengesahkan bahawa beliau dan suami, Chef Riz telah berpisah sejak Jun lalu, dan menganggap tiada jodoh diantara mereka.

“Saya tahu, ia sudah lama menjadi persoalan ramai. Jadi saya mahu mengesahkan bahawa kami bukan lagi pasangan suami-isteri. Sebab apa bercerai, biarlah hanya kami dan keluarga yang tahu. Mungkin saya dan Riz tiada jodoh. Alhamdulillah, saya dan Riz masih lagi berbaik. Lagipun, Arianna masih memerlukan ibu dan bapanya didalam hidupnya”

“Kami tetap menjaga Arianna sebaik mungkin walaupun sudah berpisah. Selain itu, saya turut bersyukur kerana memiliki keluarga yang sentiasa memberi sokongan moral. Saya juga masih mempunyai hubungan baik dengan keluarga mentua,” katanya kepada Berita Harian Online menjawab desas-desus serta status sebenar perkahwinan beliau dan suami.

Pergolakan rumah tangga mereka memang diakui oleh Chef Riz yang pernah memaklumkan bahawa perkahwinannya dilanda konflik berikutan dirinya yang terlalu sibuk, namun menafikan dakwaan mereka berpisah. Sebaliknya jika dilihat akaun instagram Shikin, beliau tidak lagi memuat naik gambar mereka sekeluarga sehingga menimbulkan tanda tanya.

Terdahulu, Shikin dan Chef Riz telah mendirikan rumah tangga pada tahun 2014 lalu. Hasil perkahwinan yang dibina selama dua tahun itu, mereka dikurniakan seorang cahaya mata perempuan, Putri Arianna Natasya, yang kini berusia setahun. Penceraian ini adalah yang kedua buat Che Riz selepas perpisahan pertama manakala yang pertama bagi Shikin. (rkty/w)


Yana Samsudin Dan Suami Selamat Timang Cahaya Mata Lelaki

Tahniah kami ucapkan kepada pasangan suami isteri Yana Samsudin dan juga Fadzil Zahari kerana telah selamat menimang cahaya mata pertama mereka pada 21 Julai lalu. Perkhabaran gembira tersebut dikongsikan Fadzil di Instagram dan mendapat ucapan tahniah daripada peminat mereka.

Alhamdulillah isteri saya, Yana Samsudin selamat melahirkan seorang baby boy pada 21.07.2016. Terima kasih kepada isteri yang bersusah payah, bersakit sakit dalam proses melahirkan, tak ternilai jasa dan pengorbanannya. I love you so much sayang, moga cepat sembuh”

“Terima kasih juga pada mama abah, mak abah yang tak henti henti berdoa, adik beradik, sahabat-sahabat, kawan-kawan dan hangpa semua yang sentiasa mendoakan. Alhamdulillah. Kami juga mendoakan kesejahteraan hangpa semua,” kongsi Fadzil.

Semoga dengan kehadiran cahaya mata lelaki dan juga anak sulung ini, keluarga kecil Yana dan juga suami akan bertambah meriah dan dilimpahi rezeki. (rtky/s)


Adi Putra Jelaskan Situasi Sebenar, Turut Rancang Resepsi

Menjawab segala persoalan mengenai kisah berkahwin dua baru-baru ini, Adi Putra dalam sidang media menjelaskan bahawa dia tidaklah berniat untuk merahsiakan pernikahannya itu. Malah Adi turut menolak dakwaan zuriat sebagai punca dia berkahwin dua.

“Kalau cakap tentang zuriat, bagi saya itu anugerah kerana zuriat ini tidak boleh hantar ke bengkel kereta. Kalau kita hantar ke bengkel kereta, dah lama saya buat. Jadi di sini bukan isu tentang zuriat”

“Sebab bayangkan kalau saya duduk sebagai seorang wanita pun, it’s not because of zuriat. Jadi saya tidak ada masalah dengan Aida tentang zuriat. Atau pun menjadi sebab untuk pergaduhan, perselisihan faham. So, it’s not because of zuriat,” jelasnya dalam sidang media tersebut.

Tambah Adi lagi, apa yang terjadi kepadanya bukanlah masalah. Malah dalam sidang media yang disifatkannya sebagai perkongsian tersebut, Adi tidak menolak kemungkinan untuk mengadakan acara resepsi, jika diizinkan Tuhan.

Kalau boleh kita nak ada keramaian, Biar saya buat satu persatu dahulu, apa yang harus saya laksanakan. Kena pilih satu dulu, selesaikan satu dulu. Kalau Allah izinkan untuk adakan resepsi, bagi saya, kenapa tidak”

“Bagi saya itu perancangan. Resepsi ini adalah adat dan budaya. Jadi, saya ketepikan adat dan budaya dulu. Saya laksanakan apa yang saya harus laksanakan dulu,” katanya. (rtky/s)


Shikin Maembong Luah Perasaan Di Laman Sosial

Tahun lalu, tukang masak selebriti Chef Riz tidak menafikan terdapat sedikit konflik rumah tangga antara dia dengan isteri, iaitu Shikin Maembong namun ia berjaya diselesaikan. Bagaimanapun melalui muatnaik beberapa gambar terbaru di Instagram isterinya memberikan bayangan berbeza.

Melalui gambar tersebut, Shikin menyatakan tekanan yang dialaminya sudah pun semakin berkurang. Malah para pengikutnya di laman sosial tersebut turut memberikan sokongan moral agar tabah dan kuat menghadapi dugaan.

Jika diimbas kembali kenyataan Chef Riz pada penghujung tahun lalu, hubungan mereka menghadapi konflik kerana dirinya terlalu sibuk dengan kerjaya.

“Biasalah orang perempuan merajuk. Tambahan pula Shikin seorang yang berjiwa lembut, jadi dia mudah terasa. Saya malas nak layan apa yang orang luar fikir tentang kami. Tiada faedah pun. Biasalah suami-isteri, mesti sedikit sebanyak akan ada konflik-konflik kecil,” jelasnya kepada mStar Online pada penghujung tahun lalu.

Apa pun, semoga apa yang terjadi di antara mereka dapat diselesaikan secara baik. Tindakan Shikin berkongsi gambar yang memberikan pembayang bahawa mereka sudah berpisah pastinya membuatkan ramai yang tertanya-tanya status sebenar pasangan ini. (rtky/s)


Gambar Di Sekitar Sambutan Ulangtahun Kelahiran Lara Alana Yang Ke 2

Baru-baru ini, pasangan selebriti, Awal Ashaari dan Scha Al-Yahya telah mengadakan sebuah majlis besar-besaran bagi menyambut ulangtahun kelahiran yang ke-2 buat anak perempuan mereka, Lara Alana. Majlis yang cukup meriah itu telah diadakan di Little Kingdom Parkson, Maju Junction Shopping Mall pada hari Sabtu lalu.

Mungkin kerana terlalu sukakan Hello Kitty, Awal dan Scha telah memilih watak kartun itu sebagai tema majlis sambutan hari jadi Lara yang diadakan dengan meriah itu. Dalam beberapa gambar yang dimuat naik di laman instagram, Lara kelihatan seperti puteri comel dengan mengenakan beberapa gaun yang berwarna merah jambu dan kuning di sepanjang majlis itu.

Beberapa rakan artis seperti Neelofa dan Fouziah Ghous bersama suami serta anaknya Muhammad Zeeshan turut hadir sama pada majlis berkenaan selain keluarga,teman rapat dan saudara-mara bagi menghangatkan lagi suasana sambutan hari jadi itu. Lara juga kelihatan gembira sekali bermain bersama rakan-rakan, disamping memperolehi tiga biji kek hari jadi.

Selain itu ruangan komen di laman instagram Lara juga turut dipenuhi dengan ucapan hari jadi serta peminat yang tidak putus memuji kecomelan telatah Lara yang sentiasa mencuit hati. Dengan ini kami kongsikan beberapa gambar di sepanjang majlis sambutan Hari Jadi Lara Alana. Enjoice! (rkty/w)


Datin Red: Saya Tetap Cuba Jadi Isteri Terbaik Walau Dimadukan

Berkahwin selama 10 tahun bersama Dato Seri Adnan Abu membuatkan isteri pertamanya yang mahu dikenali sebagai Datin Red masak dengan perangai suaminya itu. Kalau dahulu beliau berkahwin secara senyap dengan penyanyi Adira di Thailand dan kini muncul pula video mesra suaminya bersama pelakon baru, Ruhainies membuatkan beliau lali dengan perkara itu.

“Apa yang berlaku di luar sana biarlah suami saya sahaja yang menyelesaikannya, dia yang mula cari masalah. Mengapa saya pula perlu pening kepala fikirkan masalah dia. Saya tidak tahu pasal orang luar mengecam atau marah dia, tetapi apa yang pasti hubungan saya dengan dia tetap bahagia. Cukuplah saya kata saya sudah lali, sebab sudah masak benar dengan perangainya”

“Saya percaya kepada jodoh, selagi ada jodoh saya akan bersama dia. Soal bermadu, macam mana hancurnya hati saya ketika dia berkahwin dengan Adira, mungkin Adira juga merasai perkara yang sama kini. Cumanya selagi dia suami, saya akan pastikan menjadi isteri yang baik buat dirinya,” katanya kepada Utusan Online berhubung dengan perkara berkenaan.

Bercerita mengenai perkahwinannya, Datin Red telah berkahwin bersama suaminya pada usia yang agak muda, sejak beliau berumur 19 tahun, ketika itu kehidupannya sangat bahagia bersama suami yang mungkin disebabkan kehadiran anak-anak. Mula mengenali Dato Red sebagai pemandu lori sayur, selepas itu perniagaannya mula berjaya dan semakin baik sejak tiga tahun lalu.

Walau kelihatan begitu tenang dan tabah menghadapi krisis rumah tangga yang sudah beberapa kali melanda beliau, Datin Red akui hatinya juga dulu pernah rasa hancur melihat suaminya berkahwin bersama Adira. Namun apa yang menguatkan lagi dirinya adalah anak-anak di sekeliling yang membuatkan beliau untuk terus hidup dan menerima kententuan takdir. (rkty/w)


Sport Planet Buat Jualan Besar Besaran, Diskaun Sehingga 70%!

Bertuah sungguh mereka yang berada di Subang Jaya kerana pada 28 Julai sehingga 7 Ogos ini Sport Planet akan adakan jualan besar besaran di Tingkat 1 The 19 USJ City Mall, – bermula jam 11 pagi sehingga 9 malam! Memang wajib serbu Sport Planet nanti sebab banyak barangan yang anda boleh dapatkan di sini.

Jadi, kepada ibu bapa dan mereka yang sememangnya sedang menunggu peluang keemasan ini, jom serbu Sport Planet di Tingkat 1 The 19 USJ City Mall, jam 11 pagi hingga 9 malam. Hanya dari 28 Julai sehingga 7 Ogos ini sahaja! Jom kami kongsikan banyak lagi gambar barangan yang buat anda rambang mata di bawah.


"Nama Saya Disalah Guna, Berasa Seperti Jadi Kambing Hitam"

Umum sudah pun mengetahui pelakon, Adlin Aman Ramlie baru-baru ini telah ditahan polis untuk membantu siasatan berkaitan dengan penipuan pelaburan hartanah, namun semalam beliau dilepaskan dengan ikat jamin. Hari ini beliau tampil membuat sidang media menjelaskan dimana nama beliau telah disalah guna pihak tertentu untuk mempromosikan skim syarikat itu.

“Memang saya mengenali beberapa individu yang dikatakan terbabit dalam penipuan hartanah berkenaan. Cuma kecewa nama saya disalah guna sehingga ditahan polis bagi membantu siasatan kes ini dan berasa dijadikan kambing hitam. Pada jam 2.30 petang Rabu lalu, polis datang ke rumah meminta saya hadir ke Bukit Aman kemudian dibawa ke balai polis”

“Selepas berpuas dengan keterangan diberikan, saya dibebaskan dengan jaminan polis. Tujuan saya membuat sidang media ini bagi menjelaskan beberapa dakwaan tidak betul yang mengaitkan saya dengan penipuan ini seperti tersebar. Pada masa sama, saya akan terus membantu polis untuk menyiasat sindiket penipuan besar ini,” katanya kepada Harian Metro.

Bagaimanapun dalam masa yang sama, beliau turut menafikan desas-desus mengatakan beliau telah ditahan reman selama empat hari sebaliknya dirinya hanya dibawa ke balai polis hanya pada 20 Julai lalu untuk membantu siasatan. Malah beliau turut menegaskan untuk bersikap lebih berhati-hati memilih undangan selepas apa yang berlaku supaya ianya tidak berulang.

Sebelum ini, Adlin dilaporkan telah ditahan di kediamannya di Cyberjaya pada Rabu lalu selepas beliau dikatakan terlibat dalam satu sindiket penipuan pelaburan hartanah. Beliau kemudian telah dibawa ke Ibu Pejabat Polis Daerah (IPD) Dang Wangi untuk siasatan lanjut mengenai kes berkenaan yang dikatakan hampir berjumlah hampir RM500,000. (rkty/w)


"Tiada Hubungan Cinta, Mereka Bertemu Atas Urusan Kerja Sahaja"

Pelakon, Azrel Ismail yang juga teman lelaki kepada Ruhainies percaya bahawa kekasih hatinya tidak mempunyai sebarang hubungan cinta dengan suami kepada penyanyi Adira, Datuk Seri Adnan Abu walaupun selepas rakaman video menunjukkan mereka keluar berduaan sambil berpegangan tangan dan berkelakuan mesra mula tersebar sejak beberapa minggu lalu.

“Saya sangat terkejut dengan berita dan video yang telah tersebar hari ini. Saya yakin Ruhainies tidak ada apa-apa hubungan dengan lelaki itu dan mereka bertemu atas urusan kerja kerana sebelum ini mereka ada projek bersama.Saya kenal Ruhainies orang macam mana dan jika dia ingin keluar selalunya dia akan ditemani ahli keluarga atau pembantu peribadinya sahaja”

“Kami menjadi rapat sejak berlakon bersama dalam drama Menantu Tintong. Dia wanita yang baik dan manja dan boleh dikatakan paling istimewa daripada wanita lain yang pernah saya jumpa. Cuma kalau ditanya tentang perancangan peringkat seterusnya, kami masih belum ada apa-apa lagi ikatan yang boleh disahkan,” katanya kepada m Star Online mengenai perkara itu.

Tambah Azrel lagi, Ruhainies ada memaklumkan kepadanya untuk keluar pada hari khamis lalu bersama pembantu peribadinya, tetapi tidak dimaklumkan pula apakah tujuan beliau keluar pada hari itu. Malah katanya lagi, dalam keadaan sekarang beliau sememangnya tidak dapat menemani kekasihnya itu untuk ke mana-mana buat masa ini berikutan jadual kerja yang sangat padat.

Sebelum ini, sebuah rakaman video menunjukan Dato Red merangkul erat pinggang Ruhainies ketika berjalan di sebuah pusat membeli belah telah tersebar kepada umum. Namun ketika diminta mengulas mengenai perkara itu, Ruhainies menafikan sekerasnya dakwaan mengatakan beliau mempunyai hubungan istimewa bersama suami Adira itu dan menganggap dirinya diperangkap. (rkty/w)


Gambar Di Sekitar Majlis Perkahwinan Hetty Sarlene, Dani Aaqil

Tahniah diucapkan kepada pelakon dan penyanyi, Hetty Sarlene yang dikhabarkan telah melangsungkan majlis perkahwinannya semalam dengan seorang jejaka pilihannya yang berasal dari London yang bernama Daniel Oakes atau nama Islamnya Dani Aaqil. Majlis perkahwinan yang cukup indah itu telah diadakan di Royal Palm @ Clarke Quay, Singapura.

BACA: Gambar Terbaru Hetty Sarlene Bersama Kekasih Baru Dapat Perhatian Ramai

Memetik Berita Harian Online, majlis akad nikah telah disempurnakan oleh kadi Salim Jasman dan berwalikan bapa Hetty sendiri, Abdul Hamid Hassan. Pada majlis itu juga, Dani Aaqil telah menyerahkan mas kahwin sebanyak RM300 berserta dulang hantaran, manakala pihak pengantin perempuan membalas lima dulang hantaran diiringi wang hantaran sebanyak RM53,500.

Dalam majlis yang diadakan secara sederhana tetapi meriah itu, Hetty kelihatan begitu anggun sekali mengenakan busana berwarna putih, manakala pasangannya pula segak berpakaian lengkap baju melayu yang sedondon warnanya. Lebih indah lagi apabila majlis tersebut turut bertemakan taman dan bunga menghiasi dekorasi keseluruhan majlis bahagia itu.

Pada masa yang sama, majlis resepsi serta persandingan turut diadakan di lokasi yang sama. Manakala bagi majlis resepsi disebelah pihak lelaki pula dijangka bakal diadakan di London pada akhir tahun ini. Apa pun tahniah diucapkan kepada Hetty Sarlene dan pasangan, Dani Aaqil, semoga perkahwinan ini akan terus bahagia dan berkekalan hingga ke anak cucu.

Dengan ini kami kongsikan beberapa keping gambar di sekitar perkahwinan dan majlis resepsi bagi perkahwinan Hetty Sarlene dan Dani Aaqil. Enjoice! (rkty/w)


Awal Ashaari Tiada Rancangan Tambah Anak, Lara Belum Sedia

Pejam celik pejam celik Lara Alana sudah pun berusia dua tahun dan menyambut ulangtahun kelahirannya beberapa hari lalu dengan meriahnya. Namun disebalik kemeriahan itu, Awal Ashaari ada memaklumkan bahawa beliau dan isteri belum merancang untuk menambah cahaya mata kerana merasakan Lara masih belum bersedia untuk mempunyai adik.

“Belum ada lagi perancangan dalam masa terdekat untuk menambah ahli keluarga kerana Lara belum bersedia untuk ada adik, dia masih perlukan kasih sayang. Dia seorang yang sangat sensitif dan cepat merajuk. Jika dia ada adik dalam masa terdekat sudah tentu kasih sayang kami akan terbahagi, bagaimana perasaan dia pula yang masih kecil itu”

“Saya rasa masa bersama dengan dia sangat singkat dan banyak perkara yang saya terlepas sehingga kadang-kadang saya cemburu jika dia belajar sesuatu perkara baru dengan orang lain. Sepatutnya pada usia ini kami ada disisi sentiasa, sebab itu saya kata bagi masa dia besar sikit untuk ada adik lain,” katanya kepada m Star Online mengenai perkara itu.

Sementara itu ketika ditanya mengenai perkembangan Lara, Awal memberitahu bahawa pada ketika ini beliau mempunyai dua doktor peribadi yang memantau kesihatan dan pembesaran kanak-kanak itu. Manakala dari segi tawaran pula, Awal akan meminta nasihat doktor sebelum menerima sebarang tawaran untuk Lara supaya beliau tidak merasa beban.

Bukan itu sahaja malah untuk perancangan masa depan Lara, Awal berhasrat untuk menghantar anak perempuannya itu ke sekolah kebangsaan apabila umurnya mencecah tujuh tahun. Keadaan ini berikutan kos perbelanjaan yang terlalu tinggi di sekolah-sekolah swasta serta faktor ekonomi sekarang yang semakin tidak menentu untuk berbelanja lebih. (rkty/w)


Selepas Video Mesra Terdedah, Dato Red Umum Adira Hamil Pula

Jika sebelum ini sebuah video menunjukkan beliau merangkul erat pinggang Ruhainies ketika keluar melakukan urusan profesional serta mengakui mempunyai perasaan pada pelakon itu, kini Datuk Seri Adnan Abu tampil mendakwa isteri keduanya, Adira telah membuat ujian kehamilan di rumah dan mendapati keputusan yang ditunjukkan adalah positif.

“Adira membuat ujian kehamilan dirumah menggunakan kit kehamilan, didapati Adira mengandung. Cuma saya belum membawanya berjumpa doktor untuk membuat pemeriksaan lanjut,” katanya kepada Berita Harian Online mengenai keadaan Adira selepas kontroversi beliau mempunyai hubungan istimewa dengan Ruhainies terdedah.

Melihat kepada kronologi kenyataan Datuk Red, ramai yang mengatakan beliau seperti berdolak dalik, dimana pada awalnya beliau akui sukakan Ruhainies dan tidak menolak kemungkinan untuk mengambil wanita itu menjadi calon isteri ketiga. Namun dalam kenyataan lain, beliau nyatakan Ruhainies tidak menepati ciri wanita muslimah yang diinginkannya.

Sementara itu, apabila ditanyakan mengenai perkara itu, Dato Red memohon maaf jika beliau dilihat bertindak memutar belitkan kenyataan kepada media. Namun katanya, apa yang pasti beliau sememangnya menyukai Ruhainies tetapi pada pada masa yang sama beliau tidak pasti jika wanita itu turut mempunyai perasaan yang sama atau tidak terhadapnya.

Terdahulu, industri hiburan dikejutkan dengan sebuah rakaman video menunjukan suami Adira keluar berduaan bersama pelakon, Ruhainies di sebuah pusat membeli belah di ibu kota. Dalam rakaman itu, mereka kelihatan begitu mesra sekali sehingga saling berpegangan tangan dan dilihat Dato Red turut merangkul erat pinggang pelakon itu ketika berjalan.

Sejurus selepas video itu terdedah, Ruhainies tampil dengan kenyataan bahawa beliau merasakan dirinya diperangkap oleh Dato Red sendiri apabila visual itu secara diam dirakam dan disebarkan. Dalam kenyataan yang sama, Ruhainies turut menafikan sekerasnya mempunyai hubungan dengan suami Adira walaupun mereka kelihatan mesra didalam video itu. (rkty/w)


Adlin Aman Ramlie Bebas Dengan Jaminan Polis

Pelakon Adlin Aman Ramlie yang ditahan baru-baru ini kerana didakwa terlibat dengan penipuan pelaburan hartanah dilaporkan telah dibebaskan dengan jaminan polis selepas keterangannya diambil bagi membantu siasatan.

Memetik laporan Utusan Online, Timbalan Pengarah Risikan dan Operasi Jabatan Siasatan Jenayah Komersial (JSJK) Bukit Aman, Senior Asisten Komisioner Roslan Abd. Wahid berkata, pelakon tersebut dibebaskan petang semalam setelah ditahan dalam Op Nuri di rumahnya di Cyberjaya dekat sini kelmarin.

“Kita telah mengambil keterangan Adlin dan pihak polis berpuas hati dengan kerjasama yang diberikan pelakon berkenaan. Dia kini telah dibebaskan di bawah jaminan polis. Bagaimanapun, kita tetap akan menjalankan siasatan terhadap Adlin mengenai peranannya dalam kegiatan pelaburan haram ini,” jelasnya.

Sementara itu, Adlin berkata, beliau akan mengadakan sidang akhbar khas pada Ahad ini bagi menjelaskan isu penahanannya.

“Saya rancang untuk adakan sidang akhbar di sebuah stesen televisyen swasta bagi menjelaskan isu sebenar berkenaan berita isu penahanan saya itu,” ujarnya kepada portal berita tersebut. (rtky/s)


Masih Ingin Isteri Ketiga, Datuk Red Mahu Wanita Yang Muslimah

Hebat juga suami Adira. Melalui kenyataannya sebelum ini, memang gayanya Ruhainies bakal menjadi isteri ketiga namun bercakap kepada Utusan Malaysia, Datuk Red atau nama sebenarnya Datuk Seri Adnan Abu menyatakan perkara sebaliknya.

“Kalau ada peluang memang saya mahu berkahwin buat kali ketiga. Pilihan saya biarlah seorang yang muslimah. Jadi Ruhainies bukanlah dalam ciri wanita pilihan saya,” jelasnya selain turut menafikan bahawa dia merupakan dalang kepada penyebaran video mesra.

Malah Datuk Red juga menyatakan rasa simpati terhadap Ruhainies di atas perkara tersebut. Bagaimanapun Datuk Red juga percaya terdapat pihak yang cuba menjatuhkan imej dirinya melalui rakaman video tersebut.

“Kalau benar saya buat perkara tersebut dengan niat untuk popular, lebih baik rasanya saya pilih artis yang jauh lebih popular. Saya yakin ada pihak yang sengaja mahu menjatuhkan imej saya, dalam masa yang sama kasihan juga kepada Ruhainies dan Adira”

“Bukan apa sekali gus perkara ini dikaitkan terus dengan mereka,” katanya. Adnan sebelum ini juga menimbulkan kontroversi apabila mengahwini Adira secara rahsia pada 3 Disember 2015 di Songkhla, Thailand. Selain Adira, Adnan juga mempunyai seorang lagi isteri, yang hanya dikenali sebagai Datin Red. (rtky/s)


Amar Baharin & Amyra Rosli Selamat Bertunang Di Sebuah Majlis Tertutup

Selepas pengumuman mengenai status hubungan cinta mereka diadakan beberapa hari lalu, maka hari ini berlangsunglah sebuah majlis yang cukup indah dimana pasangan merpati dua sejoli, Amar Baharin dan Amyra Rosli mengikat tali pertunangan mereka dalam sebuah majlis tertutup petang tadi di kediaman keluarga perempuan di Sunway Montana, Desa Melawati.

Memetik laporan Berita Harian Online, majlis yang hanya dihadiri ahli keluarga terdekat kedua belah pasangan, Amyra kelihatan begitu anggun seperti puteri mengenakan busana berwarna putih. Manakala Amar pula hadir segak dengan kemeja berwarna putih yang kelihatan sedondon pada majlis pertunangan mereka yang diadakan di rumah pihak perempuan.

Sebelum ini, pasangan selebriti ini sering menafikan status hubungan pencintaan mereka walaupun kerap dihimpit dengan pelbagai kontroversi mengatakan bakal bernikah. Namun segalanya terlerai apabila pasangan ini bertindak mengumumkan berita gembira tersebut didalam sebuah majlis. Pada majlis itu, mereka turut berkongsikan tarikh perkahwinan mereka yang akan.

Manakala majlis persandingan disebelah keluarga Amyra pula akan diadakan sehari selepas acara akad nikah. Majlis berterusan pada 19 November di sebelah pihak keluarga lelaki. Terdahulu, ibu Amyra, pernah memaklumkan bahawa kehadiran Amar didalam hidup anak perempuannya itu begitu disenangi ramai dan merupakan calon suami terbaik buat Amyra. (rkty/w)


Bapa Irma Hasmie Meninggal Dunia Derita Kanser Kelenjar

Takziah diucapkan kepada Irma Hasmie diatas pemergian bapa beliau, Ibrahim Othman yang menghembuskan nafas terakhir pada usia 63 tahun akibat penyakit kanser limfoma atau kelenjar pada jam 5.23 pagi tadi. Menurut Irma, penyakit tersebut dikesan sejak Januari lalu dan merebak dengan pantas sehingga beliau terpaksa melakukan sesi kemoterapi.

“Ayah menghembuskan nafas terakhir di Hospital Kuala Lumpur pagi tadi kerana kesihatannya merosot selepas Aidilfitri. Pada mulanya ayah dirawat di Hospital Ampang dan kemudian dipindahkan ke HKL kerana tahap kesihatan semakin merosot. Kami sekeluarga sudah reda kerana dia sakit sejak Januari lalu dan kami sudah bersedia untuk menerima segalanya”

“Penyakitnya menjadi lebih teruk dan merebak dengan pantas sehingga memberi kesan kepada anggota badan lain. Alhamdulillah dia pergi pada hari Jumaat yang barakah. Kami sekeluarga sentiasa ada perjumpaan sekali seminggu dan sejak akhir-akhir ini memang dia banyak memberi nasihat kepada kami adik beradik,” katanya kepada m Star Online.

Dalam masa yang sama, Irma turut memaklumkan bahawa jenazah bapanya telah dikebumikan selepas solat Jumaat tengahari tadi di Tanah Perkuburan Bukit Cerakah, Shah Alam. Walaupun sedih dengan pemergian bapanya, namun Irma redha dan sudah bersedia dengan pemergian tersebut selepas melihat penderitaan bapanya yang sakit sejak Januari lalu. (rkty/w)


"Kami Tiada Hubungan Istimewa, Tapi Saya Sukakan Ruhainies"

Walaupun menyedari risiko yang bakal dihadapinya apabila keluar berduaan secara terangan bersama pelakon, Ruhainies, Datuk Seri Adnan Abu tidak mengambil pusing dengan perkara itu kerana merasa senang dengan kehadiran wanita itu. Pada masa yang sama, beliau turut meluahkan keinginannya untuk menjadikan Ruhainies sebagai isteri ketiga jika ditakdirkan.

“Saya dan Ruhainies tidak ada apa-apa hubungan istimewa. Tetapi saya akui sukakan dia. Apabila saya merangkul pinggang dan kami berpegangan tangan, saya anggap dia juga mempunyai perasaan yang sama. Nak buat macam mana, tangan saya seperti ‘automatik’ pula. Ini namanya saya sendiri yang mencari bala. Saya berasakan sama seperti dalam cerita P Ramlee pula”

“Saya seorang yang jujur dan akan meminta izin kepada isteri-isteri jika mahu berkahwin lagi. Lagipun bukannya saya buat perkara yang tidak elok. Cuma dalam hal ini, Adira sudah mengetahui tentang hal ini kerana beberapa wartawan sudah menghubunginya. Cuma Datin Red yang belum tahu. Risau juga apa reaksinya,” katanya kepada Berita Harian Online mengenai perkara itu.

Menerusi video yang tersebar meluas itu, Ruhainies dan Dato red kelihatan begitu mesra sekali ketika berjalan berduaan di pusat membeli belah terkemuka, Pavilion baru-baru ini. Dalam rakaman berkenaan juga, Dato Red kelihatan merangkul pinggang wanita itu ketika menaiki tangga bergerak selain kedua-duannya berpegangan tangan dengan mesra di pusat membeli belah itu.

Sebelum ini, Ruhainies ada mengeluarkan kenyataan dimana beliau merasakan ada pihak yang tidak bertanggungjawab cuba memerangkapnya dengan sengaja mengambil video itu ketika pinggannya dirangkul oleh Dato Red. Selain itu, beliau turut menuduh Dato Red menjadi dalang kepada kontroversi ini berlaku dengan mengupah seseorang untuk mengambil video terbabit. (rkty/w)